Budak lelaki retak tempurung kepala jatuh flat
Oleh NOOR HASLIZA NUSI

1 Ogos 2021, 3:02 pm
BALIK PULAU – Seorang kanak-kanak lelaki berusia tujuh tahun dilaporkan mengalami pendarahan dalaman termasuk retak tempurung kepala akibat terjatuh dari besi penghandang yang patah di aras satu flat Taman Sungai Batu di sini semalam.
Mangsa ditemui dalam keadaan tertiarap di koridor bawah oleh abagnya berusia sembilan tahun bersama beberapa kanak-kanak lain kira-kira pukul 5 petang.
Difahamkan, satu batang besi penghandang tersebut didapati telah patah sejak beberapa bulan lalu.
Seorang jiran mangsa yang mahu dikenali sebagai Esya, 37, berkata, sebelum kejadian berlaku, mangsa bersama beberapa rakannya dipercayai sedang bermain berdekatan penghadang besi tersebut.
Menurutnya, kejadian disedari abangnya yang ketika itu terkejut melihat adiknya yang sudah tertiarap di atas simen koridor berkenaan.
“Abang mangsa kemudian berlari memaklumkan kejadian itu kepada ibu mereka yang berada di rumah. Mangsa ditemui dalam keadaan separuh sedar.

“Ibunya dilihat menangis dan berkali-kali memanggil anak bongsunya itu dalam keadaan memangku di atas riba,” katanya kepada pemberita di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Istana Balai Besar jadi pusat vaksinasi
Oleh ROSLIZA MOHAMED

1 Ogos 2021, 3:48 pm
KOTA BHARU – Istana Balai Besar yang terletak di tengah-tengah bandar Kota Bharu dibuka kepada rakyat jelata dan Pusat Pemberian Vaksin (PPV) bermula hari ini.
Pengelola Istana Diraja Kelantan, Datuk Tengku Azmi Tengku Jaafar berkata, pembukaan Istana Balai Besar itu telah diperkenankan oleh Sultan Kelantan, Sultan Muhammad V.
Menurutnya, Program Imunisasi Covid-19 Kebangsaan (PICK) fasa kedua di Istana Balai Besar itu dianjurkan oleh Pejabat Sultan Kelantan dengan kerjasama Jabatan Kesihatan Negeri Kelantan (JKNK) yang dilaksanakan selama lima hari.
Rakyat Kelantan yang hadir menerima suntikan vaksin Covid-19 di Istana Balai Besar, Kota Bharu hari ini. Foto ROSLIZA MOHAMED
“Fasa pertama telah dijalankan pada 9 Jun lalu melibatkan seramai 350 penerima vaksin yang terdiri daripada pegawai-pegawai dan kakitangan Istana Negeri Kelantan di PPV berkenaan.
“Bagi fasa kedua pula, seramai 2,000 penerima dijangka akan menerima vaksin. Ia melibatkan 1,000 penerima terdiri daripada rakyat jelata dan selebihnya adalah kakitangan dan kerabat-kerabat Istana Negeri Kelantan,” katanya ketika ditemui pemberita di Istana Balai Besar di sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis siasat majlis perkahwinan dalam tempoh PPN
Oleh MUHD AFIQ AL-HAFIZ MAT YUSOF

1 Ogos 2021, 3:59 pm
KUALA LUMPUR – Polis akan memanggil individu terlibat dalam majlis perkahwinan yang berlangsung di sebuah bangunan di Jalan Ampang pada 27 Julai lalu untuk diambil keterangan.
Timbalan Ketua Polis Daerah Wangsa Maju, Deputi Superintendan D. Saralathan berkata, semalam, pada pukul 1.59 tengah hari, polis telah menerima laporan berkenaan gambar majlis perkahwinan yang tular di aplikasi Instagram.
“Hasil semakan mendapati gambar majlis perkahwinan yang berlangsung pada 27 Julai lalu terdapat individu yang berkumpul tanpa sebarang penjarakan sosial.
“Siasatan lanjut mendapati, perkahwinan tersebut telah berlangsung di sebuah bangunan di Jalan Ampang di mana penganjur telah menyewa dewan tersebut daripada sebuah syarikat yang mengurus majlis perkahwinan,” katanya dalam satu kenyataan di sini hari ini.
Mengulas lanjut, siasatan menjurus kepada pelanggaran prosedur operasi standard (SOP) kerana gagal mematuhi Perintah Kawalan Pergerakan (PKP) di bawah Ordinan Darurat (Peraturan-Peraturan Pencegahan Dan Pengawalan Penyakit Berjangkit) (Pindaan) 2021 Langkah-langkah di Dalam Kawasan Tempatan Jangkitan kerana tidak mematuhi SOP yang telah ditetapkan.
“Setakat hari ini, seorang wanita tempatan berusia 36 tahun yang menyewa dan menguruskan tempat tersebut daripada pemilik bangunan telah dipanggil untuk memberi keterangan di Ibu Pejabat Polis Daerah Wangsa Maju.

“Kesemua individu lain yang telah terlibat akan dipanggil untuk memberi keterangan dalam masa terdekat,” jelasnya.
Siasatan dilakukan di bawah Seksyen 22(b) Akta Pencegahan Dan Pengawalan Penyakit Berjangkit 1988 dan Peraturan 17 Peraturan-Peraturan Pencegahan Dan Pengawalan Penyakit Berjangkit 2021. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dhabitah terlepas pingat, raih tempat keempat
Oleh KOSMO!

1 Ogos 2021, 3:53 pm
PENERJUN negara, Nur Dhabitah Sabri hampir-hampir berjaya untuk menaiki podium dalam acara tiga meter (m) papan anjal individu pada Sukan Olimpik Tokyo 2020 di Pusat Akuatik Tokyo sebentar tadi.
Terjunan terakhir daripada penerjun China, Shi Tingmao menyaksikan Dhabitah terlepas peluang untuk memenangi pingat gangsa apabila jatuh ke tempat keempat keseluruhan daripada 12 peserta.
Begitupun, Dhabitah, 22, seharusnya berbangga dengan prestasinya yang berjaya mengutip 326.15 mata untuk memberi tentangan sengit sepanjang lima pusingan.
Pingat emas dimenangi Tingmao yang berjaya mengutip 383.50 markah keseluruhan selepas melakukan terjunan ‘sempurna’ dalam setiap pusingan sekali gus mempertahankan gelaran dimenanginya sewaktu edisi Rio 2016.
Rakan senegaranya, Wang Han pula meraih pingat perak dan gangsa menjadi milik penerjun Amerika Syarikat, Krysta Palmer. – K! ONLINE


Bekalan darah negara berkurangan
Oleh MOHD RASDAN AHMAD

1 Ogos 2021, 4:18 pm
PETALING JAYA – Penularan Covid-19 di negara ini telah memberi kesan kepada bekalan darah khususnya di kawasan Lembah Klang berikutan kadar penurunan bilangan penderma.
Ketua Pengarah Kesihatan, Tan Sri Dr. Noor Hisham Abdullah berkata, aktiviti pendermaan darah perlu dilakukan secara berterusan bagi penggunaan pesakit yang memerlukan.
“Antara faktor penurunan ini ialah kebimbangan masyarakat dan penderma darah terhadap keselamatan sepanjang proses menderma darah serta pembatalan kempen derma darah oleh penganjur.
“Kementerian Kesihatan (KKM) melalui Pusat Darah Negara (PDN) dan Tabung-Tabung Darah sentiasa mengutamakan keselamatan penderma darah, penganjur kempen derma darah dan petugas dalam memastikan proses pendermaan darah yang selamat,” katanya melalui satu kenyataan hari ini.
Tambahnya, purata darah yang diperlukan setiap minggu adalah sebanyak 14,000 beg darah dan ini termasuk di PDN yang memerlukan 3,500-4,000 beg darah setiap minggu bagi pembekalan di kawasan Lembah Klang.
Menurutnya, sekiranya trend penurunan yang membimbangkan itu berterusan maka secara tidak langsung akan menjejaskan keupayaan dalam merawat pesakit.

Ujarnya lagi, orang ramai tidak perlu bimbang untuk meneruskan aktiviti menderma darah kerana ia dilakukan mengikut prosedur operasi standard (SOP) selaras dengan garis panduan antarabangsa. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


17,150 kes baharu hari ini
Oleh SITI A'ISYAH SUKAIMI

1 Ogos 2021, 3:42 pm
PUTRAJAYA – Sebanyak 17,150 kes baharu dilaporkan hari ini, menjadikan jumlah kes positif Covid-19 sebanyak 1,130,422 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 6,326 kes, diikuti oleh Kuala Lumpur (2,086 kes), Kedah (1,511 kes), Johor (1,045 kes) dan Sabah (1,002 kes).
“Negeri Sembilan (809 kes), Pulau Pinang (752 kes), Perak (693 kes), Melaka (686 kes), Pahang (676 kes), Sarawak (578 kes), Kelantan (459 kes) dan Terengganu (429 kes).
“Selebihnya, Putrajaya (72 kes), Perlis (21 kes) dan Labuan (lima kes),” katanya pada Facebook di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kereta terbakar, lelaki ditemui rentung
Oleh MUHD AFIQ AL-HAFIZ MAT YUSOF

1 Ogos 2021, 3:15 pm
KUALA LUMPUR – Seorang lelaki ditemui rentung selepas kereta dipandunya melanggar tiang lampu sebelum terbakar di Jalan Tunku Abdul Halim menghala ke Tol Duta di sini awal pagi tadi.
Dalam kejadian kira-kira pukul 6 pagi itu, mangsa dikenali sebagai Niraj berusia 30 tahun memandu kereta jenis Fiat Bravo disahkan meninggal dunia di lokasi kejadian.
Menurut Komander Operasi, Pegawai Bomba Kanan II Zainal Abidin Yusof, sepasukan pegawai dan anggota dari Balai Bomba dan Penyelamat Sri Hartamas telah dikejarkan ke lokasi kejadian.
“Siasatan awal mendapati, kemalangan dipercayai berlaku ketika mangsa dalam perjalanan menghala ke pusat bandar sebelum terbabas melanggar pembahagi jalan dan melanggar tiang lampu.
“Kenderaan mangsa juga telah masuk ke laluan bertentangan sebelum terbakar,” katanya dalam satu kenyataan di sini hari ini.
Mengulas lanjut, mangsa telah meninggal dunia di lokasi kejadian akibat rentung di dalam kereta.

“Anggota bomba sempat memadamkan kebakaran namun tidak dapat menyelamatkan mangsa.
“Mayat mangsa telah dibawa ke forensik Hospital Universiti Kebangsaan Malaysia (HUKM) untuk bedah siasat. Hasil ujian juga mendapati, mangsa positif Covid-19,” jelasnya.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


CCTV rakam kuntilanak tunggu depan rumah
Oleh KOSMO!

1 Ogos 2021, 3:09 pm
JAKARTA – Penampakan sosok yang dikatakan kuntilanak menerusi rakaman televisyen litar tertutup (CCTV) menggemparkan penduduk Desa Dahari Selebar, Kabupaten Batubara, Sumatera Utara, semalam.
Rakaman CCTV itu menunjukkan penampakan wanita berbaju putih di hadapan rumah seorang penduduk tempatan sedang membongkok.
Ketua Polis Labuhan Ruku, Asisten Komisioner Jagani Sijabat mengesahkan sudah mengarahkan anggotanya untuk menyiasat rakaman video tular itu.
“Anggota polis kita sudah diarahkan ke lokasi kejadian dan menyiasat apa sebenarnya yang berlaku namun tidak bertemu sebarang kuntilanak yang dikatakan.
“Kami berpesan kepada penduduk agar kekal tenang dan banyakkan solat sunat agar terhindar daripada sebarang malapetaka,” kata Jagani.
Sementara itu, salah seorang penduduk tempatan, Tommy, berkata sejak dua tiga hari lepas, dia ada mendengar cerita rumah penduduk di Desa Dahari Selebar diketuk individu misteri.

“Apabila malam menjelang, pintu rumah penduduk diketuk orang tetapi apabila diintai menerusi jendela, tiada orang,” katanya. – Agensi


Axelsen rangkul emas perseorangan lelaki
Oleh KOSMO!

2 Ogos 2021, 8:53 pm
JAGUH perseorangan lelaki Denmark, Viktor Axelsen memastikan pingat emas Sukan Olimpik Tokyo 2020 menjadi miliknya selepas menewaskan juara bertahan dari China, Chen Long sebentar tadi.
Pada perlawanan akhir yang berlangsung di Musashino Forest Sport Plaza itu, Axelsen mendominasi sepenuhnya permainan apabila menang straight set 21-15, 21-12.
Kemenangan itu sekali gus memastikan pemain No.2 dunia tersebut menebus kekecewaan lima tahun lalu apabila sekadar meraih gangsa pada Sukan Olimpik Rio 2016.
Meskipun gagal mempertahankan pingat emas yang dimenangi di Rio, namun Chen Long dilihat tenang selain mengucapkan tahniah kepada Axelsen sebaik sahaja perlawanan berakhir.
Sebagai rekod, Axelsen kini boleh dianggap sebaris dengan legenda badminton dunia apabila sudah memiliki pingat emas Sukan Olimpik, Piala Thomas serta Kejuaraan Dunia. – K! ONLINE


Taktikal Sabah menjadi, TFC kecewa
Oleh KOSMO!

2 Ogos 2021, 8:30 pm
Oleh TENGKU DANISH BAHRI TENGKU YUSOFF
STRATEGI bertahan yang digunakan Sabah FC berjaya membantu mereka mencuri satu mata ketika seri 0-0 dengan Terengganu FC (TFC) di gelanggang lawan pada semalam.
Pengendalinya, Kurniawan Dwi Yulianto mengakui terpaksa memilih jalan sukar untuk menyerap serangan TFC dengan ketiadaan lima tonggak utama akibat penggantungan perlawanan dan kecederaan.
Ketua jurulatih kelahiran Indonesia itu berkata, kecederaan penyerang, Josip Ivancic, pada babak pertama memburukkan lagi keadaan sewaktu taktikal Sabah ialah menunggu peluang bagi melancarkan serangan balas.
“Corak permainan menyerang TFC sudah dijangka. Jadi kami memberi perhatian kepada aspek bertahan sebelum memasukkan Amri Yahyah dan Saddil Ramdani pada babak kedua.
“Secara keseluruhan saya berpuas hati dengan kerja keras pemain mendapat satu mata berharga dari tempat lawan,” kata ketika ditemui selepas perlawanan di Stadium Sultan Mizan Zainal Abidin, Kuala Nerus kelmarin.

Kurniawan berkata, meskipun masih kemarau kemenangan dalam empat perlawanan terakhir, Sabah masih kekal dengan sasaran lima kedudukan teratas pada saingan Liga Super musim ini.
Sementara itu jurulatih TFC, Nafuzi Zain enggan menjadikan ketiadaan perancang, Makan Konate sebagai punca kebuntuan Sang Penyu mencipta gerakan menarik membolosi gawang lawan.
Sebaliknya Nafuzi berpendapat TFC sepatutnya lebih berhak untuk memenangi aksi tersebut, namun dikecewakan dengan ketumpulan serangan diketuai kapten, David Da Silva.
“Kami melepaskan banyak peluang dan pemain-pemain sudah memberikan yang terbaik tetapi keputusan masih tidak memihak TFC,” ujarnya.


Daley ternyata mahir mengait
Oleh MOHD RASDAN AHMAD

2 Ogos 2021, 9:52 pm
PETALING JAYA – Ketika menyaksikan siaran langsung pusingan akhir terjun papan anjal 3 meter membabitkan penerjun negara, Nur Dhabitah Sabri di Olimpik Tokyo semalam ternyata bintang terjun lelaki dari Great Britain, Tom Daley menjadi tumpuan.
Dia dilihat tekun mengait ketika berada di tempat duduk penonton bersama rakan-rakan sepasukan dan pegawai, sambil sesekali matanya melihat ke arah kolam renang.
Daley yang juga merupakan juara acara terjun 10 meter platform seirama lelaki Olimpik 2020 ini menjadikan mengait sebagai hobi.
Dia turut mempunyai satu akaun Instagram khas untuk ‘karya-karya’ kaitannya dengan nama madewithlovebytomdaley
Antara hasil tangan Daley yang mendapat sorotan orang ramai termasuk sarung pingat bermotif bendera British dan Jepun, yang dikaitnya untuk menyimpan pingat emas yang dimenangi Isnin lalu.
Bukan itu sahaja, Daley juga pernah mengait sehelai cardigan untuk sahabat baiknya, yang merupakan atlet terjun Malaysia, Cheong Jun Hoong.

Daley turut memuatnaik hasil tangannya itu di laman Instagram, bersama Jun Hoong Mei lalu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sifan bangkit menangi saingan selepas terjatuh
Oleh KOSMO!

2 Ogos 2021, 8:45 pm
PELARI jarak jauh Belanda yang juga juara dunia, Sifan Hassan berdepan detik mencemaskan ketika beraksi dalam saingan kelayakan acara 1,500 meter apabila dia terjatuh.
Sifan cuba mengelak atlet Kenya, Edinah Jebitok yang terlebih dahulu terjatuh di depannya menyebabkan dia juga menerima nasib yang sama.
Bagaimanapun, dia yang tidak mengalami apa-apa kecederaan, bangun dan meneruskan lariannya untuk mengejar pelari-pelari di hadapan dan menamatkan saingan di tempat pertama sesi berkenaan.
Sifan berjaya melakukan catatan 4 minit 5.17 saat untuk melayakkan diri ke peringkat separuh akhir.
Dia berjaya mengatasi dua pencabar utamanya, Jessica Hull dari Australia dan pelari Amerika Syarikat, Elinor Purrier. – AGENSI


Maybank Singapore saman Mohamad Salleh, dua anak
Oleh NORLIZAH ABAS

2 Ogos 2021, 8:13 pm
KUALA LUMPUR – Maybank Singapore Ltd. memfailkan saman terhadap suami dan anak bekas Menteri Wanita, Keluarga dan Masyarakat, Tan Sri Shahrizat Abdul Jalil kerana dikatakan gagal membayar dua pinjaman perumahan berjumlah hampir RM8 juta.
Saman itu menamakan Pengerusi National Feedlot Corporation Sdn. Bhd. (NFC), Datuk Seri Dr. Mohamad Salleh Ismail dan dua anaknya Wan Shahinur Izran serta Wan Izzana Fatimah Zabedah sebagai defendan-defendan.
Memetik laporan FMT, writ saman itu difailkan di Pejabat Pendaftar Mahkamah Tinggi Kuala Lumpur pada 19 Julai lalu.
Laporan itu menyebut, pernyataan tuntutan dilihat portal itu mendakwa Maybank Singapore memohon penghakiman mahkamah bagi hutang berjumlah S$2.53 juta (RM7.9 juta).
Plaintif mendakwa ketiga-tiga defendan telah gagal, tidak mempedulikan dan/atau cuai membayar jumlah dituntut, yang mengakibatkan bank itu mencari penyelesaian menerusi mahkamah di Malaysia.
Dalam laporannya, FMT turut menyatakan bagi pinjaman perumahan pertama, Maybank Singapore memberi pinjaman S$4.37 juta pada 2009 kepada defendan-defendan untuk pembelian apartmen di Orchard Scotts.

Bagaimanapun, ketiga-tiga defendan gagal membuat bayaran bulanan S$7,225, dengan jumlah yang perlu dibayar setakat 22 Jun 2018 adalah sebanyak S$3.94 juta termasuk faedah.
Selepas defendan gagal membayar jumlah dituntut itu, Maybank Singapore menggunakan haknya untuk merampas seterusnya menjual hartanah itu menerusi bidaan dengan harga S$3.2 juta.
Bagaimanapun, nilai jualan itu tidak cukup untuk melunaskan jumlah penuh yang masih terhutang, yang setakat 29 Disember tahun lalu adalah sebanyak S$1.37 juta.
Bagi pinjaman perumahan kedua pula, Maybank Singapore memberi pinjaman S$5.38 juta pada 2010 kepada Mohamad Salleh dan Wan Shahinur Izran untuk pembelian satu kondominium di Marina Bay.
Mereka didakwa gagal membuat bayaran bulan berjumlah S$8,700, dengan jumlah keseluruhan tunggakan setakat 4 Jun 2018 adalah sebanyak S$5.06 juta.
Maybank Singapore kemudian menggunakan haknya untuk merampas dan menjual hartanah itu dengan harga S$4.68 juta dengan baki hutang sebanyak S$1.17 juta. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Debaran slot aksi final makin memuncak
Oleh KOSMO!

2 Ogos 2021, 8:15 pm
TOKYO – Acara bola sepak lelaki bagi saingan Sukan Olimpik Tokyo kini sudah menghampiri penghujung apabila bakal memasuki saingan separuh akhir esok apabila kedua-dua perlawanan akan diadakan serentak.
Juara bertahan, Brazil akan turun menentang juara Olimpik London 2012, Mexico di Stadium Ibaraki Kashima manakala Jepun pula akan berdepan Sepanyol di Stadium Saitama untuk merebut slot final.
Brazil yang merupakan pasukan pilihan untuk melangkah ke perlawanan akhir berjaya membenam cabaran Mesir 1-0 pada perlawanan suku akhir.
Dalam pada itu, Mexico membuktikan mereka masih berbisa apabila membelasah Korea Selatan 6-3 pada saingan peringkat yang sama.
Tuan rumah, Jepun yang mara ke saingan empat pasukan terbaik itu apabila menewaskan New Zealand 1-0 hasil jaringan tunggal ketua pasukan mereka, Maya Yoshida  akan berdepan Sepanyol dengan misi untuk mara ke perlawanan akhir dan meraih emas acara berkenaan.
Sepanyol dibarisi pemain bintang seperti Marco Asensio, Pedri, Dani Olmo, Dani Ceballos serta Rafa Mir yang menjaringkan hatrik di suku akhir ketika menundukkan Ivory Coast di suku akhir pastinya enggan memberi laluan mudah kepada Jepun biarpun mereka beraksi di laman sendiri. – AGENSI


Google Maps kesan pangkalan tentera rahsia berisi periuk api
Oleh KOSMO!

2 Ogos 2021, 9:00 pm
NIAMEY, NIGER – Seorang pengguna aplikasi Google Maps menemui sebuah pangkalan tentera rahsia di tengah Gurun Sahara yang dikelilingi oleh periuk api, lapor akhbar Daily Star semalam.
Berdasarkan gambar pemandangan dari udara yang dirakam  menggunakan aplikasi pemetaan Google Earth itu, fasiliti tersebut dikesan di negara Niger dekat sempadan Libya.
Imej itu memaparkan jalur landasan, beberapa bangunan, kenderaan dan pagar perimeter yang dikelilingi  ratusan kilometer gurun yang luas.
“Pangkalan rahsia! (di tengah-tengah Gurun Sahara),” tulis seorang pengguna Reddit yang berkongsikan imej tersebut di platform itu.
Kem tersebut yang dikenali sebagai Aerodrome Madama, merupakan lapangan terbang tentera Perancis yang berpusat di penempatan sempadan di sempadan timur laut Niger.
Pangkalan tersebut merangkumi jalur landasan sepanjang 1,800 meter serta dua kawasan parkir pesawat serta pad helikopter.

“Dikelilingi oleh periuk api dan 250 anggota tentera Perancis. Ini sesuatu yang gila! Penemuan yang menakjubkan,” kata seorang pengguna. – AGENSI


Hilang kerja, tempat tinggal akibat PKP
Oleh EDDY AQMAL MOHAMED HAMIDI

2 Ogos 2021, 11:06 pm
PETALING JAYA – Tiada pekerjaan dan hilang tempat tinggal disebabkan Perintah Kawalan Pergerakan (PKP).
Itulah dugaan yang terpaksa ditempuh sebuah keluarga dalam keadaan yang mencabar di musim pandemik Covid-19.
Menerusi satu kemas kini di laman Facebook, seorang pengguna bernama Abu Dzar Omar memaklumkan ternampak satu pasangan suami isteri berjalan kaki melintas jambatan di bawah terik sambil membawa dua anak kecil.
“Tadi semasa tengah memandu, ternampak satu keluarga berjalan tengah panas dekat jambatan jadi saya pusing balik dan panggil mereka lalu bertanyakan hendak ke mana.
“Si suami beritahu mereka dalam perjalanan ke Sungai Udang, Klang dari Meru, Klang untuk menumpang makan di rumah emak sebelum pergi mencari rumah sewa,” katanya.
Jelasnya, keluarga tersebut pada mulanya menolak tawaran untuk mendapatkan perkhidmatan e-hailing kerana tidak mahu menyusahkan.

Ketika berbual, si suami mula menceritakan tentang dugaan yang dihadapi mereka.
“Saya minta anak-anak serta isterinya duduk dalam kereta sementara kami berbual di luar. Si suami memaklumkan mereka telah diarahkan keluar dari rumah sewa dan dia yang bekerja kontrak kini tiada pendapatan sepanjang PKP dikuatkuasakan.
“Saya minta dia bersabar dan sempat menghulurkan sedikit duit belanja selain nasihat agar bekerja dengan baik, rajin dan menjaga solat. Semoga dapat teruskan hidup dan buat modal untuk berniaga,” ujarnya.
Tambah Abu Dzar Omar, sekiranya kita sedang memandu kereta, tolehlah ke kiri dan kanan untuk melihat sekiranya ada hamba Allah SWT yang sedang kesusahan dan mendoakan agar wabak Covid-19 segera berakhir.
Perkongsian itu mendapat lebih daripada 754 komen dan 2,600 perkongsian daripada pengguna Facebook yang rata-rata menyifatkan kejadian itu amat menyentuh hati dan menginsafkan.
“Alhamdulillah, terima kasih Ustaz. Terima kasih kerana membuka mata saya ni. Insya-Allah saya juga akan lebih prihatin selepas ni,” kata Ezarina Yaakub.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


China pertahan emas, perbaharui rekod
Oleh KOSMO!

2 Ogos 2021, 9:25 pm
SKUAD  berbasikal China terus melakukan kejutan apabila mempertahankan pingat emas dalam acara pecut berpasukan wanita di Olimpik Tokyo sebentar tadi.
Jaguh berbasikal dari China, Bao Shanju dan Zhong Tianshi meraih pingat emas selepas berjaya mengatasi pasangan dari Jerman, Lea Friedrich dan Emma Hinze dengan catatan 31.895 saat (s).
Kejayaan tersebut sekali gus memastikan Tianshi mempertahankan pingat emas yang diraih lima tahun lalu ketika di Sukan Olimpik Rio (2016).
Lebih menarik, di sebelah petang, pasangan China itu turut mempamerkan aksi memukau apabila berjaya memperbaharui rekod dunia dalam pusingan kelayakan dengan catatan 31.804s sekali gus memadam rekod lama (32.034s) yang dicipta Tianshi dan Gong Jinjie pada kejuaraan dunia 2015.
“Sudah pasti saya sangat gembira dengan kejayaan ini kerana kerana sejak beberapa tahun kebelakangan ini saya menghadapi banyak masalah.
“Jadi, bagi saya kejayaan ini sungguh mengagumkan. Bila kami menempah tiket ke final, tiada perkara lain selain fokus untuk melakukan terbaik,” kata Tianshi. -AGENSI


Takiyuddin dijangka keluar hospital dalam masa terdekat
Oleh EDDY AQMAL MOHAMED HAMIDI

2 Ogos 2021, 8:57 pm
PETALING JAYA – Setiausaha Agung PAS, Datuk Seri Takiyuddin Hassan dilaporkan telah selamat menjalani pembedahan jantung dan dijangka akan dibenarkan keluar dari hospital dalam masa terdekat.
Menteri Alam Sekitar dan Air, Datuk Seri Tuan Ibrahim Tuan Man menerusi satu kemaskini di laman Facebook memaklumkan perkara itu dan turut memohon agar dipanjangkan doa supaya Takiyuddin kembali sembuh sepenuhnya.
“Saya telah menghubungi Datuk Seri Takiyuddin dan alhamdulillah beliau telah selamat menjalani pemeriksaan dan beliau turut maklumkan bahawa doktor telah siap memasang ‘sten’ pada saluran yang tersumbat.
“Alhamdulillah semua berjalan lancar dan beliau dijangka akan keluar (dari hospital) dalam sehari dua ini. Teruskan berdoa agar beliau cepat sembuh sepenuhnya,” katanya.
Terdahulu, Takiyuddin yang juga merupakan Menteri di Jabatan Perdana Menteri (Parlimen dan Undang-undang) dilaporkan telah dimasukkan ke sebuah hospital swasta di Lembah Klang sejak Jumaat lalu akibat komplikasi jantung. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pekebun di Jeli hadapi masalah lambakan durian
Oleh ROHANA MOHD. NAWI

2 Ogos 2021, 7:11 pm
KOTA BHARU – Kira-kira 1,000 pekebun dari kawasan Jeli dan Tanah Merah mendakwa mereka menanggung kerugian apabila terpaksa menjual buah durian pada harga sen hingga RM2 sekilogram sejak dua minggu lalu.
Mereka terpaksa menurunkan harga ekoran berlaku lambakan buah durian di kebun mereka yang tidak dapat dijual sepanjang tempoh itu.
Pengerusi Pertubuhan Peladang Kawasan Lanas Jedok, Zulkifli Yunus berkata, lambakan itu berlaku apabila pekebun tidak boleh membawa keluar hasil dari kebun mereka untuk dipasarkan berikutan Perintah Kawalan Pergerakan (PKP) penuh ketika ini.
“Saya difahamkan bahawa pekebun menghadapi masalah apabila mereka hendak membawa keluar durian untuk dipasarkan.
“Saya merayu kepada dermawan atau penyumbang yang ingin membantu pekebun boleh membeli secara borong di kawasan Jeli dan Tanah Merah. Pembelian secara borong itu boleh diagihkan kepada orang ramai atau barisan hadapan yang sedang bertugas ketika ini,” katanya ketika ditemui di sini hari ini.  – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


5 kluster ziarah raya di Kelantan, Kedah dan Johor
Oleh NOR IDAYU BOSRO

2 Ogos 2021, 7:55 pm
PUTRAJAYA – Kedegilan segelintir individu yang mahu meraikan Hari Raya Aidiladha dengan melakukan aktiviti ziarah mencetuskan lima kluster komuniti di tiga negeri.
Tiga daripada kluster itu dilaporkan di Kelantan iaitu Kluster Cabang Empat Chetok 2, Pasir Mas (18 kes), Kluster Kampung Dewan Kecil, Machang (10 kes) dan Kampung Kubang Telaga (16 kes).
Dua lagi kluster dilaporkan di Kedah dan Johor masing-masing Kluster Dah Kampung Tok, Kota Setar dan Kampung Raya Sagil, Tangkak dengan 39 kes dan 13 kes.
Laporan rumusan kluster yang dilampirkan bersama kenyataan Ketua Pengarah Kesihatan menyebut Kluster Cabang Empat Chetok 2 melibatkan sekumpulan individu yang menghadiri majlis perkahwinan dan sambutan hari raya.
Kluster itu merupakan kluster berulang kali kedua yang dilaporkan melibatkan lokaliti sama di Kampung Cabang Empat Chetok.
“Kes indeks bagi kluster ini merupakan wanita berusia 32 tahun yang dilaporkan positif Covid-19 pada 30 Julai lalu hasil saringan individu bergejala.

“Wanita itu bergejala pada 24 Julai lalu,” katanya.
Seterusnya ialah Kluster Kluster Kampung Dewan Kecil melibatkan sekumpulan individu yang menjalankan aktiviti ziarah di Kampung Dewan Kecil, Machang semasa musim perayaan.
“Kes indeks bagi kluster itu ialah wanita berusia 68 tahun yang dilaporkan positif pada 27 Julai lalu hasil saringan selepas mengalami bergejala dua hari sebelumnya,” kata rumusan itu.
Kluster Kampung Kubang Telaga pula melibatkan aktiviti ziarah di Kampung Kubang Telaga juga sempena raya.
“Kes indeks bagi kluster ini ialah wanita berusia 43 tahun yang dilaporkan positif pada 30 Julai hasil saringan individu bergejala,” katanya.
Sementara itu, Kluster Dah Kampung Tok melibatkan aktiviti ziarah semasa perayaan di rumah kes indeks yang terletak di Kampung Tok Sulaiman, Kubang Jawi, Alor Janggus.
“Kes indeks bagi kluster ini merupakan remaja perempuan berusia 17 tahun yang dilaporkan positif pada 21 Julai lalu hasil saringan individu bergejala,” ujarnya.
Dalam pada itu, Kluster Kampung Raya Sagil pula melibatkan individu-individu yang menjalankan aktiviti ziarah di Kampung Melayu Raya Sagil.
“Kes indeks merupakan lelaki berusia 37 tahun yang dilaporkan positif Covid-19 hari ini selepas mula bergejala pada 20 Julai lalu,” katanya.
Kelima-lima kluster itu merupakan sebahagian daripada 29 kluster baharu yang dilaporkan hari ini termasuk 11 kluster komuniti yang merekodkan keseluruhan 293 kes. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perak rehatkan Yee Fatt
Oleh KOSMO!

2 Ogos 2021, 7:23 pm
Oleh AZIZAN HASHIM
SETELAH menilai pandangan banyak pihak dan situasi semasa prestasi pasukan, pihak pengurus Perak FC membuat keputusan untuk merehatkan ketua jurulatihnya, Chong Yee Fatt selama dua minggu bermula perlawanan dengan Penang FC malam esok.
Sepanjang tempoh berkenaan, Perak FC akan dikendali oleh penolong jurulatih, Mohd Shahril Nizam Khalil serta dibantu Shahrulnizam Mustapha.
Tindakan terhadap Yee Fatt diambil berikutan prestasi buruk pasukan The Bos Gaurus yang menyaksikan pasukan itu dibelasah 0-5 masing-masing oleh Terengganu dan Johor Darul Ta’zim (JDT).
Pengurus Besar Perak FC, Azman Noh memberitahu, tindakan itu dibuat dalam usaha menyelamatkan pasukan itu daripada tersingkir ke saingan Liga Perdana musim depan.
Perak perlu menang empat daripada enam baki perlawanannya untuk mengekalkan kedudukan dalam Liga Super.

Katanya tindakan itu diambil selepas mengambil pandangan semua pihak termasuk pemangku Presiden Persatuan Bola Sepak Perak (Pafa), Datuk Mohamad Yadzan Mohamad.
“Ini tindakan sementara sahaja. Ia diambil selepas perbincangan dengan barisan kejurulatihan, pemain dan pegawai pasukan.
“Keputusan muktamad mengenai Yee Fatt akan dibuat selepas dua minggu,” katanya selepas menyaksikan sesi latihan pasukan itu petang tadi.
Azman berkata, usaha juga sedang dibuat untuk memujuk dua pemain import, Leandro Dos Santos dan Careca agar kembali ke pangkuan pasukan.
Bagaimanapun Azman membayangkan usaha itu mungkin tidak berjaya kerana perlu memenuhi syarat-syarat tertentu. – K! ONLINE


Margasatwa cipta lagu Jepun sempena Olimpik Tokyo
Oleh KOSMO!

2 Ogos 2021, 7:56 pm
PETALING JAYA – Bersempena Olimpik Tokyo, kumpulan Margasatwa merakamkan semula lagu mereka berjudul Yang Asli dalam versi bahasa Jepun sebagai penghormatan kepada usaha dan perjuangan pasukan atlet negara untuk mengharumkan nama negara.
Projek berkenaan sebuah kolaboratif antara Margasatwa dan CakapJepun.com, sebuah pusat pembelajaran bahasa Jepun yang ditubuhkan oleh anak tempatan, sekali gus graduan sebuah universiti di Jepun.
Kimal yang mewakili band berkata: “Kami bukan sekadar nak tujukan pada atlit Malaysia yang tengah berjuang,tapi untuk semua rakyat Malaysia yang sekarang tengah berdepan dengan pelbagai cabaran.”
“Saya telah olah lirik asal supaya lebih tepat dengan tema semangat Olimpik. Terjemahan ke dalam bahasa Jepun oleh Izzat Sensei dari CakapJepun.com memberikan makna yang lebih mendalam.”
“Apa pun pencapaian oleh atlet negara pada temasya Olimpik tahun, kita seharusnya bangga dan memberi sokongan penuh kepada mereka sewaktu menang ataupun kalah kerana mereka telah berjuang dan melakukan yang terbaik demi Malaysia.”
Kimal yang merupakan vokalis dan komposer utama Margasatwa sendiri merupakan seorang graduan dari Tokai University, Jepun.

Seorang pensyarah dan alumni universiti Jepun, Dr. Abdul Nasir pula menjelaskan pada minit pertama lagu Yang Asli, pendengar akan dihidangkan dengan intro bunyi muzik Melayu dan anime, mengimbau zaman zaman Gaban dan Kesatria Baja Hitam. Kreatif dan klinikal.
“Ini juga sebuah hiburan berbentuk pelajaran subjek Bahasa Jepun. Para pendengar boleh merujuk kepada sari kata video muzik dalam Youtube untuk belajar sedikit sebanyak bahasa Jepun dan terjemahan dalam bahasa Melayu.” tambah Fadhil, selaku penyusun lagu dan pemain gitar utama Margasatwa.
Menyifatkan projek Yang Asli versi Jepun sebagai yang  pertama kali seumpamanya dilakukan anak seni tanah air, Margasatwa berharap inisiatif kreatif tersebut mendapat perhatian ramai pendengar muzik dan penikmat Sukan Olimpik dari Malaysia dan Jepun. Ini merupakan sebuah usaha yang baik untuk mengukuhkan hubungan dan rakyat kedua-dua buah negara. – K! ONLINE


219 kematian hari ini
Oleh SITI A'ISYAH SUKAIMI

2 Ogos 2021, 7:14 pm
PUTRAJAYA – Kes kematian Covid-19 mencatatkan angka tertinggi sebanyak 219 kes termasuk 18 warga asing, menjadikan kes kematian terkini sebanyak 9,403 kes.
Ketua Pengarah Kesihatan, Tan Sri Dr. Noor Hisham Abdullah berkata, kes aktif pula mencatatkan sebanyak 199,051 kes termasuk 1,063 kes sedang dirawat di Unit Rawatan Rapi dan 532 kes memerlukan bantuan pernafasan.
“Sebanyak 15,764 kes baharu dengan enam kes import, menjadikan jumlah kes positif Covid-19 sebanyak 1,146,186 kes.
“Terdapat 11,767 kes sembuh dicatatkan dengan jumlah kes sembuh terkini sebanyak 11,767 kes,” katanya dalam satu kenyataan akhbar di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Melayang’ RM7,000 akibat tersilap satu angka
Oleh MOHD RASDAN AHMAD

2 Ogos 2021, 7:17 pm
PETALING JAYA – Gara-gara tersilap satu angka ketika memasukkan nombor akaun bank, seorang lelaki mengalami kerugian RM7, 000.
Lelaki tersebut yang menggunakan akaun Instagram @HairilAshraf merayu orang ramai supaya menularkan kejadian itu dan berharap wangnya dikembalikan.
Difahamkan, seorang individu bernama Mohamad Faroq menerima wang tersebut akibat kesilapan pemiliknya ketika melakukan pemindahan wang.
“Assalamualaikum, aku merayu sangat-sangat kepada sesiapa yang terbaca tolong la repost. Aku tak tahu nak balas jasa macam mana.
“Tapi sejujurnya dengan klik butang kongsi ia dapat selamatkan kehidupan aku. Aku merayu wahai sahabatku,” tulisnya di Instagram hari ini.
Lelaki tersebut turut berkongsi tangkap layar resit bank sebagai bukti

Orang ramai turut menyifatkan kesalahan yang dilakukan lelaki terbabit telah menguntungkan orang lain yang tidak bertanggungjawab.
“Harapnya Faroq dapat serahkan balik wang bukan milik dia, (amaun) RM7, 000 bukan sedikit dalam keadaan sekarang, aku faham perasan kau,” jelas haziminHaziq. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


AS tersungkur gagal ke final
Oleh KOSMO!

2 Ogos 2021, 7:45 pm
PASUKAN bola sepak wanita Amerika Syarikat (AS) tewas mengejut kepada musuh tradisi, Kanada pada aksi separuh akhir temasya Sukan Olimpik 2020 dengan keputusan 0-1 sebentar tadi.
Pada aksi di Stadium Kashima itu, skuad AS yang masih segar dengan kejayaan menjulang trofi Piala Dunia 2019 gagal memberi tentangan yang diharapkan dengan Kanada lebih banyak menguasai perlawanan.
Kanada yang dibimbing oleh Bev Priestman berjaya meledak gol hasil jaringan penalti yang disudahkan oleh Jessie Fleming pada minit ke-75.
Lebih manis, ia adalah kemenangan pertama buat Kanada ke atas pasukan The Stars and Stripes itu dalam tempoh 20 tahun selepas kali terakhir mencatat kemenangan sejak Mac 2001.
AS masih berpeluang untuk meraih pingat gangsa pada aksi penentuan Khamis ini manakala Kanada akan fokus untuk pentas final pada hari Jumaat.
Kedua-dua pasukan ini akan bertemu sama ada Jepun atau Sweden yang beraksi dalam satu lagi aksi separuh akhir malam ini. – K! ONLINE


Meghan Markle mungkin bertanding jawatan Presiden AS
Oleh KOSMO!

2 Ogos 2021, 8:00 pm
LONDON – Seorang penulis biografi mendedahkan bahawa Duchess of Sussex, Meghan Markle  berkemungkinan bertanding untuk jawatan Presiden Amerika Syarikat (AS) dalam tempoh 10 tahun akan datang bagi mencapai matlamatnya untuk menguasai negara itu dan seluruh dunia, lapor akhbar The Sun semalam.
Tom Bower  yang menulis biografi diraja mengenai Meghan berkata, ramalan tersebut dibuat kerana isteri Putera Harry itu yakin bahawa ‘takdirnya akan semakin cerah ke arah kemasyhuran dan kekayaan’.
“Ketika Harry selesai mempromosikan buku-bukunya, adakah Meghan akan melancarkan kempen globalnya untuk terlibat dalam arena politik AS?
“Sama seperti beliau menggoda keluarga diraja, adakah beliau akan turut ‘menggoda’ broker-broker kuasa untuk mempromosikan cita-cita politiknya ke dalam Senat dan mungkin lebih daripada itu dengan menggunakan persahabatannya dengan Naib Presiden AS, Kamala Harris serta Barrack Obama?” soal  Bower.
Tambah Bower, dengan bantuan keluarga Clinton dan Obama, Meghan tidak akan menghadapi kesukaran untuk dicalonkan sebagai salah seorang daripada 40 ahli Kongres AS di Washington.
“Jika satu daripada dua kerusi Senat AS kosong dan beliau sudah mempunyai kepakaran dalam perdagangan, statusnya sebagai wanita berdarah campuran akan menjadi faktor yang kuat.

“Beliau juga boleh bertanding untuk jawatan gabenor, satu daripada jawatan paling berprestij di AS,” kata Bower.
Sebelum ini, seorang rakan Meghan pernah memberitahu majalah Vanity Fair bahawa alasan kenapa bekas aktres itu tidak membatalkan kewarganegaraan AS ketika berkahwin dengan Harry adalah kerana beliau ingin mempunyai pilihan terbuka untuk menyertai kancah politik AS. – Agensi


PKPD di Kampung Tok Sadang disebabkan 2 kluster komuniti
Oleh AMREE AHMAD

2 Ogos 2021, 8:01 pm
PUTRAJAYA – Penduduk Kampung Tok Sadang di Kelantan antara empat lokaliti dikenakan Perintah Kawalan Pergerakan Diperketatkan (PKPD) serentak bermula Rabu hingga 17 Ogos ini.
Menteri Kanan Kluster Keselamatan, Datuk Seri Hishammuddin Tun Hussein berkata, ia susulan Kluster Tok Sadang 2 yang diisytiharkan Kementerian Kesihatan pada Sabtu lepas dengan 11 kes berpunca daripada seorang lelaki tempatan berusia 20 tahun yang mengalami gejala sejak 25 Julai sebelum disahkan positif pada Khamis lalu.
Lokaliti itu juga sudah ada satu lagi kelompok 11 pesakit lagi dikenali Kluster Tok Sadang 1 yang berpunca daripada seorang wanita tempatan berumur 62 tahun bergejala sejak 17 Julai.
“Turut dikenakan PKPD di negeri itu ialah Kampung Belian, Mukim Sungai Pinang, Tumpat, manakala di Sarawak, ia melibatkan kuarters pekerja ladang Palmlyn, Mukah selain Sabah melibatkan Kampung Selangon dan Kampung Binsulok, Beaufort,” katanya dalam kenyataan hari ini.
Sementara itu, Hishammuddin berkata, Kampung Pituru, Kinarut, Daerah Papar, Sabah disambung lagi PKPD selain 12 lokaliti di Terengganu antaranya dua kawasan di Mukim Bandi, Daerah Kemaman iaitu Bandar Cheneh Baru dan Felda Neram 2 dan selebihnya Mukim Kuala Dungun iaitu Sungai Buaya, Lembah, Tanah Lot, Padang Jambu, Nibong, Bukit Chatak, Molek, Bijangga, Sungai Udang dan Sungai Penaga.
Tidak ketinggalan tambahnya di Pahang, lanjutan PKPD membabitkan tiga lokaliti dalam Mukim Ulu Dong, Daerah Raub iaitu Kampung Bedu, Kampung Temalian dan Kampung Pamah Kulat. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Maut langgar kereta buat pusingan U
Oleh YATIMIN ABDULLAH

2 Ogos 2021, 7:06 pm
PASIR MAS – Seorang lelaki maut selepas motosikal yang ditunggangnya melanggar sebuah kereta yang membuat pusingan U secara tiba-tiba di simpang tiga Kampung Lati, di sini hari ini.
Dalam kejadian pukul 9.20 pagi itu, mangsa, Mat Zulfaiz Mat Zaid, 20, yang menunggang motosikal jenis Yamaha 125Z maut di lokasi akibat parah di beberapa anggota badan.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, siasatan awal mendapati, sebuah kereta jenis Perodua Kancil dipandu warga emas dari arah Lati menghala ke Pasir Mas membuat pusingan U secara tiba-tiba.
“Mangsa yang menunggang motosikal dari arah sama tidak sempat membrek sebelum merempuh bahagian kanan kereta tersebut.
“Insiden itu menyebabkan mangsa tercampak ke hadapan dan meninggal dunia di lokasi kejadian,” katanya ketika dihubungi pemberita hari ini.
Pemandu kereta tidak cedera. Kes disiasat mengikut Seksyen 41(1) Akta Pengangkutan Jalan 1987. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Flashmob ‘Buka Parlimen, Tekan Hon’ gagal
Oleh ASLIZA MUSA

2 Ogos 2021, 6:11 pm
IPOH – Flashmob ‘Buka Parlimen, Tekan Hon’ yang dianjurkan pihak yang digelar Anak Muda Perak di persimpangan lampu isyarat di Jalan Sultan Azlan Shah di sini gagal mendapat sambutan.
Hanya sembilan individu berkumpul pada pukul 4 petang dengan memegang kertas bertulis ‘PM letak jawatan’, ‘#kerajaan gagal’, ‘buka Parlimen, tekan hon tanda setuju’ dan ‘ lawan tetap lawan’.
Jurucakap kumpulan berkenaan, Steven Tiw Tee Siang berkata, perhimpunan itu tanda protes kegagalan kerajaan menangani Covid-19 meskipun telah melaksanakan darurat.
Katanya, kerajaan juga dilihat gagal apabila tidak membenarkan wakil rakyat pembangkang dan bebas memasuki bangunan Parlimen hari ini.
Dia juga mendesak Perdana Menteri, Tan Sri Muhyiddin Yassin meletak jawatan kerana kerajaan Perikatan Nasional (PN) telah menderhaka kepada Yang di-Pertuan Agong.
Anggota polis dari Ibu Pejabat Polis Daerah (IPD) Ipoh berada di lokasi bagi memantau keadaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bra digantung bersepah di sekitar kampung
Oleh KOSMO!

2 Ogos 2021, 7:00 pm
JAKARTA – Penduduk Perumahan Sumber Mukti Indah, Kabupaten Rembang di  Jawa Tengah dikejutkan dengan kejadian aneh apabila pakaian dalam wanita berupa bra diletak merata-rata di sekitar kawasan kediaman mereka.
Menurut laporan portal Solopos.com, insiden pada hujung minggu lalu itu sangat menjengkelkan kerana coli-coli  ditemui di lokasi terbuka seperti tiang gol di padang bola, gelanggang badminton awam dan depan rumah penduduk dan juga kawasan menjemur kain terbuka.
Menurut Ketua Perumahan, Ramin, penduduk tidak pernah menjemur pakaian dalam mereka sama ada wanita atau lelaki di kawasan jemuran awam sebaliknya menjemurnya di dalam rumah atas dasar privasi.
Penduduk menunjukkan bra yang digantung di teres rumah dan tempat jemuran terbuka. – Suara.com
Namun, kejadian bra yang ditinggalkan bersepah itu menimbulkan tanda tanya sama ada ia adalah  gurauan remaja nakal atau perbuatan orang kurang waras.
“Penduduk setempat belum ada membuat laporan tentang kehilangan pakaian dalam setakat ini. Jadi, kami semua berasa hairan dengan kejadian ini,” ujar Ramin.
Pasukan polis menyiasat kejadian menggantung bra sekitar kampung di Jawa Tengah. – Suara.com
Sementara itu, petugas kawalan keselamatan daerah sudah hadir ke lokasi kejadian untuk mendapatkan maklumat berkenaan kejadian dan akan meneliti rakaman televisyen litar tertutup (CCTV) bagi menjejak pelaku perbuatan tidak bermoral itu. – Agensi


Ini suara betul-betul padu
Oleh MOHD RASDAN AHMAD

2 Ogos 2021, 6:27 pm
PETALING JAYA – “Ini orang panggil terlalu padu, usia bukan penghalang. Tua-tua masih berbisa,” jelas Izwan Ez di laman Facebook hari ini.
Rata-rata orang ramai teruja apabila menyaksikan satu video tular di laman sosial ketika ini mengenai pasangan ibu dan anak lelaki berduet bersama.
Pasangan tersebut menyanyikan lagu terkenal dari sebuah kumpulan di negara jiran, Cassandra menerusi lagu berjudul Cinta Terbaik.
Kemesraan dua beranak yang dikatakan dari Sabah itu juga menjadi bualan hangat orang ramai di media sosial.
“Dengki pula tengok kemesraan mereka berdua, kalau aku ni mahu kena marah kalau ajak emak nyanyi bersama,” jelas Ijam92.
“Suara ini bukan biasa-biasa, Ziana Zain pun senyap kalau dengar ni. Suara dia macam orang muda.

“Dia layankan je anak dia nyanyi, terbaik semoga hidup kalian berdua diberkati,” ujar Azamli_fauzi. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perlis, Sarawak dan Labuan beralih ke Fasa 3 Rabu ini
Oleh NOR IDAYU BOSRO

2 Ogos 2021, 6:52 pm
PETALING JAYA – Sidang Khas Majlis Keselamatan Negara (MKN) yang bermesyuarat hari ini mengumumkan tiga negeri iaitu Perlis, Sarawak dan Wilayah persekutuan Labuan akan beralih ke Fasa 3 Pelan Pemulihan Negara (PPN) berkuatkuasa pada 4 Ogos ini.
Perdana Menteri, Tan Sri Muhyiddin Yassin berkata, , peralihan ke Fasa 3 adalah berdasarkan prestasi yang amat baik ditunjukkan ketiga-tiga negeri berkenaan dalam mencapai nilai ambang bagi setiap indikator yang ditetapkan dalam PPN.
“Alhamdulillah, sukacita ingin saya umumkan bahawa tiga buah negeri yang menunjukkan prestasi yang amat baik akan beralih ke Fasa 3 PPN iaitu Perlis, Sarawak dan Wilayah Persekutuan Labuan berkuatkuasa Rabu, 4 Ogos 2021.
“Tahniah dan syabas saya ucapkan. Suka untuk saya mengingatkan agar prosedur operasi standard (SOP) dan peraturan yang telah ditetapkan terus dipatuhi dan semua usaha untuk menambahbaik situasi pandemik di negeri masing-masing diteruskan,” kata Muhyiddin dalam satu kenyataan di Facebook rasminya sebentar tadi.
Beliau juga berharap dengan kerjasama semua pihak di seluruh negara, lebih banyak negeri akan dapat bergerak ke fasa seterusnya.
“Kita harus optimis dan terus bergerak ke hadapan supaya pemulihan negara dapat dijalankan dengan lebih sistematik dan selamat,” katanya. – K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pemandu maut, lori pembancuh simen terbalik
2 Ogos 2021, 6:55 pm
KUALA LUMPUR – Seorang lelaki maut selepas lori pembancuh simen yang dipandunya terbabas dan terbalik ketika membuat pusingan U di jejambat pusingan U, Lebuh Raya Bukit Jalil dari arah Puchong di Bukit Jalil di sini hari ini.
Dalam kejadian pukul 12.30 tengah hari itu, mangsa yang berusia 40 tahun itu cedera di kepala dan meninggal dunia di tempat kejadian.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Sarifudin Mohd. Salleh berkata, siasatan awal mendapati lori pembancuh simen itu dalam perjalanan ke sebuah tapak pembinaan.
“Kejadian berlaku apabila lori itu hilang kawalan ketika mahu membuat pusingan U sebelum terbabas dan merempuh batu penghadang di kiri jalan.
“Rempuhan kuat itu menyebabkan lori terbalik dan mangsa tersepit,” ujarnya dalam kenyataan sebentar tadi.
Jelasnya, mayat mangsa dibawa ke Hospital Kuala Lumpur untuk dibedah siasat.

Orang ramai yang mempunyai maklumat berhubung kejadian boleh menghubungi Balai Polis Trafik Jalan Tun H. S Lee di talian 03-2071 9999 atau Hotline Polis Kuala Lumpur di talian 03-2115 9999 atau mana- mana balai polis berhampiran. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pondok buruk ke rumah baharu, hadiah Ebit Lew
Oleh AHMAD SHAHERMAN SHAMSURI

2 Ogos 2021, 6:23 pm
PETALING JAYA – Kehidupan serba daif sebuah keluarga yang tinggal di sebuah pondok buruk dalam semak berdekatan laluan kereta api di Kajang akhirnya terbela selepas mereka disantuni pendakwah bebas, Ebit Lew hari ini.
Menerusi perkongsian Ebit di laman Facebooknya, keluarga tersebut menjadikan pondok tersebut sebagai tempat berteduh sejak enam bulan lalu.
Menurutnya, mereka terdiri daripada pasangan suami isteri dan dua orang anak remaja termasuk remaja lelaki berusia 18 tahun.
“Emak dan adiknya telah pergi menumpang di rumah saudara, ayahnya bekas askar dan anak lelaki mereka berusia 18 tahun kerja kutip sampah.
“Tiada SPM (Sijil Pelajaran Malaysia) dan hanya belajar sehingga darjah enam sahaja, saya tengok kad pengenalan alamat mereka di Kajang,” katanya di Facebook hari ini.
Tambah Ebit, dia telah mengarahkan pasukannya supaya mengambil semula emak dan adik remaja terbabit supaya mereka boleh tinggal bersama-sama semula.

“Saya carikan rumah sewa untuk mereka, inshaAllah kita akan bayar sewa bulanannya sehingga mereka boleh berdikari sendiri.
“Syukur dapat cari rumah yang selesa berdekatan kilang cermin, adik ni nak buat ‘part time’ di situ. Adik ini juga nak belajar solat dan lain-lain, inshaAllah kami akan membantu,” katanya.
Pada masa sama, Ebit mengucapkan ribuan terima kasih kepada semua masyarakat, kerajaan dan badan bukan kerajaan kerana telah banyak membantu.
“Terima kasih semua masyarakat Malaysia tanpa kira agama bangsa dan negara,” kata Ebit. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Maklumat suami hilang bongkar kejadian bunuh
Oleh MUHD AFIQ AL-HAFIZ MAT YUSOF

2 Ogos 2021, 6:04 pm
KUALA LUMPUR – Seramai empat lelaki dan seorang wanita yang dikurung di sebuah apartmen di Jalan Kuching di sini pada Jumaat lalu berjaya diselamatkan.
Difahamkan, mereka yang diselamatkan merupakan mangsa keldai akaun yang didalangi tujuh lelaki.
Ketua Polis Kuala Lumpur, Datuk Azmi Abu Kassim berkata, pihaknya menerima laporan pada pukul 5.15 petang, Jumaat lalu daripada seorang wanita.
“Wanita itu memberitahu gagal menghubungi suaminya yang keluar rumah pada Khamis lalu atas urusan kerja di sebuah apartmen di Jalan Kuching.
“Bertindak atas maklumat, anggota Ibu Pejabat Polis Daerah Dang Wangi membuat pemeriksaan di apartmen terbabit dan menyelamatkan empat lelaki dan seorang wanita tempatan,” katanya pada sidang akhbar di Ibu Pejabat Polis Kontinjen Kuala Lumpur di sini hari ini.
Mengulas lanjut, katanya, isteri mangsa juga telah menyampaikan maklumat seorang rakan suaminya membawa suaminya ke sebuah hotel di Jalan Bukit Ceylon pada Khamis lalu.

“Susulan itu, pada Sabtu lalu, polis pergi ke sebuah bilik di hotel berkenaan dan menemui seorang lelaki terbaring dalam keadaan tidak sedarkan diri.
“Pegawai perubatan mengesahkan lelaki itu telah meninggal dunia.
“Punca kematiannya disebabkan kecederaan akibat objek tumpul di muka dan kepala sehingga menyebabkan pendarahan di bawah selaput otak” jelasnya.
Pemerhatian rakaman televisyen litar tertutup (CCTV) mengesan lima lelaki yang bersama-sama mangsa di dalam bilik tersebut.
“Kita menahan tujuh lelaki tempatan berusia 18 hingga 26 tahun dalam dua serbuan di Jalan Kuching pada Sabtu lalu dan di Bangsar South semalam.
“Polis merampas wang RM24,901 serta beberapa barangan seperti sepucuk pistol angin, telefon bimbit (31) dan kad bank(34),” jelasnya.
Kesemua tangkapan direman hingga selasa depan. Kes siasat di bawah Seksyen 302 Kanun Keseksaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bekalan darah HTAR cukup untuk lima hari sahaja
Oleh MOHAMAD NAUFAL MOHAMAD IDRIS

2 Ogos 2021, 5:56 pm
KLANG – Bekalan darah bagi Hospital Tengku Ampuan Rahimah (HTAR) di sini cukup untuk lima hari sahaja.
Pegawai Unit Komunikasi dan Korporat Jabatan Perubatan Transfusi Darah HTAR, Diyana Khairron berkata, ini terutamanya melibatkan darah jenis O, A dan B dengan orang ramai dirayu supaya menderma darah mereka.
“Kebanyakan darah ini digunakan oleh pesakit Thalassemia, Onkologi, Obstetrik dan Ginekologi serta rawatan Hemodialisis.
“Jadi, saya merayu kepada orang awam membantu kami dengan menderma darah dalam membantu menyelamatkan lebih banyak nyawa,” katanya dalam kenyataan hari ini.
Beliau memberitahu, jabatan tersebut turut menyalurkan darah penderma kepada beberapa hospital berdekatan seperti Hospital Shah Alam (HSA), Hospital Banting dan Hospital Tanjong Karang selain bagi kegunaan HTAR.
Sementara itu, Pengarah Bomba Selangor, Norazam Khamis memberitahu, seramai 100 anggota bomba secara sukarela menderma darah dalam menampung jumlah bekalan darah di HTAR.  – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perlis berjaya masuk Fasa Ketiga PPN
Oleh NORLIDA AKMAR IDROS

2 Ogos 2021, 5:50 pm
KANGAR – Perlis bakal memasuki Fasa Ketiga Pelan Pemulihan Negara (PPN) selepas cadangan berhubung perkara itu diluluskan dalam Mesyuarat Majlis Keselamatan Negara (MKN) yang dipengerusikan Perdana Menteri, Tan Sri Muhyiddin Yassin, hari ini.
Menteri Besar Perlis, Datuk Seri Azlan Man berkata, pergerakan ke fasa tiga tersebut membolehkan lebih banyak aktiviti harian dilakukan dan operasi perniagaan tertentu dibenarkan beroperasi semula.
“Salah satunya ialah kebenaran untuk makan di restoran, kedai atau gerai makan, bagaimanapun ada syarat dan prosedur operasi standard (SOP) yang wajib dipatuhi,” katanya dalam satu kenyataan di Facebook rasminya di sini hari ini.
Beliau bagaimanapun meminta rakyat negeri ini menunggu pengumuman rasmi daripada pihak MKN mengenai perkara tersebut termasuk perincian SOP yang akan diguna pakai semasa fasa tiga.
“Tetapi jangan lupa satu perkara iaitu setiap daripada kita hendaklah mematuhi SOP dengan penuh disiplin pada setiap masa,” ujarnya.
Perlis telah mencapai kadar vaksinasi 43.5 peratus yang mana nilai ambang ditetapkan kerajaan untuk beralih ke Fasa Ketiga PPN ialah 40 peratus. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita dapat suntikan vaksin ‘sanitizer’
Oleh MOHD RASDAN AHMAD

2 Ogos 2021, 7:00 pm
PETALING JAYA – Mungkin terlalu teruja mendapat dos pertama vaksin Covid-19, seorang wanita tersilap menamakan vaksin yang diterimanya sebagai “sanitizer” atau cecair pembasmi kuman.
Wanita itu dikatakan memuat naik status di Facebooknya selepas selesai menerima vaksin bertempat di Pusat Pemberian Vaksin (PPV) Batu Berendam, Melaka.
“24 Julai 2021 telah mendapat vaksin dos 1 (Senitizer) di PPV CTRM Batu Berendam Melaka,” tulis wanita itu.
Hantaran di Facebook itu menjadi tular dan orang ramai menyifatkan status yang dimuat naik sebagai sesuatu yang melucukan.
“Makcik-makcik, itulah nak update (kemas kini) nak cepat, nama vaksin pun dia main bantai (hentam), sabar aja la, harap satu dos sudah mencukupi, ” kata @yuji_kataro.
“Mana nak dapat vaksin terbaik dunia tu, bukan setakat tangan, dalam badan pun akak ini suntik, harap kakak sihat hendaknya,” kata zarifMohammad. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita tertekan diceraikan suami ketika pantang
Oleh NOR SHAFAWATI YUP

2 Ogos 2021, 5:32 pm
NILAI – Seorang wanita yang baru melahirkan anak ketiganya mengalami tekanan dan kemurungan teruk selepas diceraikan bekas suami dalam tempoh berpantang di Flat Taman Semarak 2, Nilai di sini.
Keadaan itu menyebabkan wanita berusia 26 tahun itu hampir bertindak membunuh diri, namun berjaya diselamatkan jiran pada Jumaat lalu.
Lebih menyedihkan, ibu tiga orang anak berusia empat tahun, dua tahun dan 17 hari itu diceraikan bekas suami pada Khamis lalu selepas 13 hari melahirkan anak bongsu mereka.
“Saya tidak sangka jadi seperti ini (diceraikan), mungkin sudah nasib Sekarang saya hanya fikir tentang anak-anak.
“Sebenarnya terlalu banyak perkara yang saya pendam dan emosi tidak stabil dalam tempoh berpantang menyebabkan saya bertindak di luar kawalan,” katanya ketika ditemui di rumahnya di Flat Taman Semarak 2, di sini hari ini.
Menurutnya, pada pertengahan bulan lalu, dia sekeluarga disahkan positif Covid-19 sehingga terpaksa melahirkan anak bongsu secara pembedahan pada 14 Julai lalu.

“Bekas suami yang merupakan seorang mualaf dan anak-anak juga disahkan positif Covid-19 dan kami diarahkan untuk menjalani kuarantin kendiri selama 10 hari di rumah yang menjadi antara punca pergaduhan sebelum bercerai.
“Selain itu, pendapatan bekas suami sebagai operator kilang turut terjejas akibat Perintah Kawalan Pergerakan (PKP). Dia hanya memperoleh separuh gaji sejak dua bulan lalu,” katanya yang berasal dari Sandakan, Sabah.
Menurut wanita itu, kemuncak pergaduhan yang berlaku dia tidak menyangka diceraikan hanya kerana tegurannya kepada suami yang membiarkan buku janji temu klinik anaknya koyak.
Orang ramai yang berhasrat membantu boleh menghulurkan sumbangan menerusi akaun Maybank bernombor 156226362529. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


80 peratus penduduk Kedah terima dos lengkap vaksin hujung Oktober
Oleh NORLIDA AKMAR IDROS

2 Ogos 2021, 4:54 pm
ALOR SETAR – Kerajaan negeri yakin 80 peratus penduduk Kedah yang layak akan menerima dos lengkap vaksin menjelang akhir bulan Oktober atau awal November depan bagi membina imuniti kelompok seterusnya menurunkan kes positif Covid-19.
Menteri Besar Kedah, Muhammad Sanusi Md. Nor berkata, keyakinan itu adalah berdasarkan kepada peningkatan bekalan vaksin yang diterima iaitu daripada 80,000 kepada 226,000 dos seminggu serta persiapan fasiliti bagi proses vaksinasi.
“Kita berharap program vaksinasi yang dipertingkatkan saban hari akan membina imuniti kelompok seterusnya menurunkan kes positif di Kedah.
“Imuniti kelompok itu secara tidak langsung mampu menyelesaikan kekurangan fasiliti rawatan di hospital-hospital yang dilaporkan pada ketika ini,” katanya dalam satu kenyataan di sini hari ini.
Kata beliau, pihaknya melalui Badan Bertindak Covid-19 Kebangsaan (CITF) pada masa ini sedang mempersiapkan fasiliti yang lebih besar berikutan kejayaan memperoleh lebih banyak bekalan vaksin daripada Kementerian Sains, Teknologi dan Inovasi (Mosti).
“Salah satunya ialah membuka Pusat Pemberian Vaksin (PPV) Integrasi berskala mega di SP Sport Center yang berkapasiti 5,000 suntikan sehari dengan kerjasama PH Corp.

“Ia akan memulakan operasi pada Jumaat ini yang mana kerjasama ini menjadikan PPV mega ini sebagai PPV Integrasi terbesar di Kedah,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Program vaksinasi berbayar di Perak bermula hari ini
Oleh ZAKI SALLEH

2 Ogos 2021, 5:03 pm
IPOH – Program Vaksin Perak (PVP) atau Silver Vax yang dikendalikan oleh anak syarikat kerajaan negeri, Majuperak Holdings Berhad (MHB) menerima respons yang positif apabila sebanyak 150 syarikat swasta berminat untuk mendapatkan vaksinasi.
Silver Vax merupakan program vaksinasi berbayar khusus untuk syarikat swasta dan korporat dengan mengenakan caj sebanyak RM388 bagi setiap kakitangan.
Ketua Pegawai Eksekutif Kumpulan MHB, Nizran Noordin berkata, kesemua syarikat berkenaan terdiri daripada pelbagai sektor industri termasuk syarikat berkaitan kerajaan (GLC).
Katanya, inisiatif yang dijalankan di Pusat Perubatan Ar-Ridzuan di sini sebagai pusat pemberian vaksin merupakan usaha dalam membantu mempercepatkan capaian imuniti berkelompok disasarkan kerajaan negeri.
“Selain syarikat korporat, PVP yang bermula hari ini juga memberi tumpuan pada industri pembuatan, perladangan, pembinaan dan perkhidmatan.
“Kita menyasarkan kira-kira 300 penerima vaksin sehari bagi tempoh empat bulan bergantung kepada permintaan,” ujarnya kepada pemberita pada hari pertama Program Silver Vax di Pusat Perubatan Ar-Ridzuan di sini.

Operasi hari pertama ini melibatkan para penerima vaksin yang terdiri daripada kakitangan MHB dan beberapa syarikat swasta. -K! ONLINE


Ahli Parlimen terbabit perhimpunan akan dipanggil
Oleh MUHD AFIQ AL-HAFIZ MAT YUSOF

2 Ogos 2021, 5:47 pm
KUALA LUMPUR – Polis akan memanggil semua Ahli Parlimen dan individu yang terlibat dalam perhimpunan berhampiran Dataran Merdeka di sini hari ini.
Difahamkan, kesemua mereka akan dirakam percakapan sebelum pihak polis menyelesaikan kertas siasatan yang akan dirujuk kepada Pejabat Peguam Negara.
Ketua Polis Kuala Lumpur, Datuk Azmi Abu Kassim berkata, setakat ini, pihaknya telah menerima dua laporan polis yang dilakukan di sekitar Kuala Lumpur berhubung perhimpunan terbabit.
“Pada awalnya, kita menerima maklumat mengenai perancangan beberapa individu yang ingin menganjurkan perhimpunan di bangunan Parlimen namun hasil semakan dari Parlimen mendapati tiada sebarang perhimpunan akan diadakan.
“Susulan itu, Polis Kuala Lumpur telah membuat persediaan menutup dan melencongkan sebahagian jalan di beberapa lokasi sekitar Kuala Lumpur terutama menuju ke bangunan Parlimen,” katanya ketika sidang akhbar di Ibu Pejabat Polis Kontinjen Kuala Lumpur di sini hari ini.
Azmi memberitahu, seramai 500 pegawai dan anggota polis terbabit dalam mengawal pergerakan individu terbabit yang merancang berhimpun di laluan ke bangunan Parlimen sebelum bergerak ke Dataran Merdeka.

“Kita juga sedang menyiasat semua individu yang terbabit dalam perhimpunan itu dengan memanggil mereka bagi membantu siasatan.
“Siasatan akan dibuat mengikut Seksyen 9 (5) Akta Perhimpunan Aman 2012 (Pemberitahuan Perhimpunan); Seksyen 12 A, Akta Pencegahan Dan Pengawalan Penyakit Berjangkit 1988; Peraturan 9 Peraturan-Peraturan Pencegahan dan Pengawalan Penyakit Berjangkit, 2021 (Larangan Berarak) dan Peraturan 10 peraturan sama iaitu (Kawalan Berhimpun),” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Saintis Amerika kaji ‘ular zakar’
Oleh KOSMO!

2 Ogos 2021, 5:30 pm
MIAMI, FLORIDA – Sekumpulan saintis di negeri Florida, Amerika Syarikat (AS) kini mengkaji sejenis haiwan aneh yang digelar ‘ular zakar’ yang muncul di negeri itu dan dipercayai berasal dari rantau Amazon, lapor akhbar Mirror UK baru-baru ini.
Saintis percaya bahawa haiwan bernama caecilian yang ditemui baru-baru ini itu adalah spesies pertama seumpamanya ditemui di sebuah terusan di Miami pada tahun 2019.
Caecilian pertama ditemui di Miami itu memiliki saiz sepanjang 61 sentimeter (sm). Ia kemudiannya disimpan di dalam sebuah tangki sebelum ditemui mati akibat enggan makan.
Haiwan amfibia yang boleh membesar sehingga panjang 152 sm itu kebiasaannya boleh ditemui di rantau Amerika Selatan dan Tengah, Afrika serta Asia Selatan.
Caecilian bukan merupakan spesies  ular kerana ia tidak mempunyai ekor dan bukan juga cacing kerana mempunyai tengkorak  serta tulang belakang.
Haiwan itu juga melahirkan anak dan tidak bertelur selain beberapa spesies mempunyai mata kecil di bawah kulitnya.

Ia juga dijual sebagai haiwan peliharaan pada harga antara AS$300 (RM1,268) hingga AS$1,000 (RM4,226).
“Saya tidak pernah terfikir bahawa kita akan menemui seekor caecilian di Florida. Jadi, ini merupakan satu penemuan yang mengejutkan,” kata Pengurus Koleksi Herpetologi Muzium Florida, Coleman Sheehy.
Tambah Sheehy, pihaknya akan mengenalpasti sama ada haiwan itu  adalah daripada spesies invasif yang akan mengancam ekosistem Florida.
“Selain  makan anai-anai, caecilian turut boleh menelan ular kecil, katak dan cicak dengan mangsa akan ditelan sepenuhnya tanpa mengira saiz,” kata Sheehy. – AGENSI


Polis kesan 47 individu terbabit perhimpunan ‘Keluar dan #Lawan’
Oleh MUHD AFIQ AL-HAFIZ MAT YUSOF

2 Ogos 2021, 5:38 pm
Kuala Lumpur – Polis sedang mengesan 47 individu yang terbabit dalam perhimpunan ‘Keluar dan #Lawan’ yang berlangsung di Dataran Merdeka pada Sabtu lalu.
Ketua Polis Kuala Lumpur, Datuk Azmi Abu Kassim berkata, setakat ini seramai 11 individu telah hadir bagi membantu siasatan berhubung perhimpunan tersebut.
“Kita telah membuka satu kertas siasatan berhubung perhimpunan itu mengikut Seksyen 9(5) Akta Perhimpunan Aman 2012, Seksyen 21A Akta Pencegahan dan Pengawalan Penyakit Berjangkit 1988 dan Peraturan 9 Peraturan-Peraturan Pencegahan dan Pengawalan Penyakit Berjangkit (Langkah-langkah di dalam Kawasan jangikitan) 2021.
“Polis juga memohon kerjasama orang ramai supaya menyalurkan maklumat berkaitan 47 individu yang sedang dikesan ini,” katanya ketika sidang akhbar di Ibu Pejabat Polis Kontinjen (IPK) Kuala Lumpur di sini hari ini.
Mengulas lanjut, sebanyak 19 laporan polis diterima pihaknya di seluruh negara setakat ini.
“Orang ramai yang mempunyai maklumat boleh menghubungi Pegawai Penyiasat, Asisten Superintendan Mohamad Hermi Abu Bakar di talian 014-9099144 atau Ibu Pejabat Polis Daerah (IPD) Dang Wangi di talian 03-26002222,” katanya.

Kosmo! Online terdahulu melaporkan, 11 individu dipercayai penganjur hadir ke IPD Dang Wangi bagi memberi keterangan berhubung perhimpunan berkenaan.
Himpunan yang dianjurkan Sekretariat Solidariti Rakyat itu dipercayai diadakan bagi meluahkan ketidakpuasan hati terhadap kerajaan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tunggu surat saman, baru saya komen – Michael Ang
Oleh HANISAH SELAMAT

2 Ogos 2021, 4:45 pm
PETALING JAYA – Penerbit, Michael Ang memaklumkan belum dapat memberikan sebarang komen berhubung tuntutan saman suami Lana Nodin, seperti yang diuar-uarkan pelakon itu, semalam.
Micheal yang juga seorang mualaf berusia 45 tahun itu berkata, setakat ini dia belum menerima sebarang notis tuntutan daripada peguam aktres itu mahu pun suaminya, David Mackienzie.
“Saya tiada apa-apa komen. Katanya nak saman kan? Saya masih menunggu surat saman itu. Apabila dah dapat, baru saya boleh komen. Jadi tunggu sajalah,” katanya kepada Kosmo! Online.
Perbalahan tercetus apabila Michael menegur ibu kepada dua cahaya mata itu sebagai bimbo apabila lantang mendesak Ketua Pengarah Kesihatan, Tan Sri Dr Noor Hisham Abdullah meletak jawatan.
Lana menerusi perkongsian Instagram menempelak pengarah itu yang dikatakan telah masuk campur atas kenyataannya sehingga terpaksa berdepan serangan hebat daripada netizen.
Susulan itu, suami Lana dikatakan sudah mengarahkan peguam mereka menghantar surat tuntutan atas dakwaan mengeluarkan kenyataan salah terhadap isterinya.

Mackienzie dalam perkongsiannya mengakui kesal dengan tindakan pengarah drama Perempun Tanpa Dosa itu yang melabel isterinya sebagai bimbo selain mempertikaikan Prosedur Operasi Standard (SOP) petugas barisan hadapan. – K! ONLINE


32 juta rakyat Britain bakal terima dos penggalak September ini
Oleh KOSMO!

2 Ogos 2021, 4:30 pm
LONDON – Kira-kira 32 juta penduduk Britain bakal menerima dos penggalak melibatkan vaksin Pfizer yang bermula awal September ini, lapor akhbar The Sun semalam.
Kempen tersebut dijangka bermula pada 6 September dan berakhir  awal Disember 2021 sekira semuanya berjalan dengan lancar.
Bagi tujuan itu, purata  hampir 2.5 juta dos ketiga itu  bakal diberikan dalam masa seminggu dengan 2,000 fasiliti akan mengambil bahagian dalam kempen tersebut.
Suntikan itu akan diberikan kepada semua penduduk dewasa berumur lebih 50 tahun serta mereka yang berisiko tinggi.
Menurut laporan, kertas cadangan telah dibuat untuk memberikan vaksin Covid-19 tambahan itu bersama-sama dengan suntikan vaksin selesema.
“Begitulah perancangan kami sekiranya dapat dilaksanakan.

“Bagaimanapun, ia terpulang kepada nasihat akhir Jawatankuasa Bersama Vaksinasi dan Imunisasi (JCVI) serta ujian dos penggalak vaksin Covid-19,” kata seorang sumber kerajaan kepada akhbar The Telegraph.
Sebelum ini, laporan menyebut bahawa penduduk Britain berumur lebih 50 tahun yang telah menerima dua dos vaksin AstraZeneca akan menerima suntikan penggalak Pfizer atau Moderna pada musim luruh ini.
Ia akan diberikan bersama-sama suntikan vaksin selesema tahunan di Britain.
Vaksin AstraZeneca banyak digunakan terhadap penduduk warga emas Britain dalam program vaksinasi negara itu, bagaimanapun sumber berkata, kumpulan awal yang menerima suntikan tersebut akan menerima suntikan penggalak mRNA.
Bagaimanapun, AstraZeneca bukanlah vaksin jenis mRNA, tidak seperti Pfizer dan Moderna. – Agensi


Warga emas maut lori simen langgar lari
Oleh MOHD SYALMIZI HAMID

2 Ogos 2021, 4:51 pm
SEBERANG PERAI – Polis sedang mengesan sebuah lori simen yang terbabit dalam kemalangan maut melibatkan kenderaan itu dan sebuah motosikal ditunggangi seorang lelaki warga emas di Jalan Tasek Gelugor di sini Selasa lalu.
Dalam kejadian kira-kira pukul 6 petang itu, mangsa, Zakaria Othman, 74, cedera parah, namun disahkan meninggal dunia malam tadi di Hospital Seberang Jaya (HSJ) iaitu kira-kira enam hari selepas kejadian berkenaan.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian berlaku ketika motosikal jenis Modenas Kriss ditunggangi mangsa dalam perjalanan dari arah Tasek Gelugor ke Pekan Darat.
Menurutnya, ketika sampai di lokasi kejadian, motosikal mangsa telah dilanggar dari arah belakang oleh lori berkenaan sehingga mangsa mengalami kecederaan parah pada badan.
“Lori itu tidak berhenti, malah pemandunya terus melarikan diri selepas kejadian tersebut.
“Mangsa bagaimanapun disahkan meninggal dunia kira-kira pukul 8 malam tadi ketika menerima rawatan di HSJ,” katanya kepada pemberita hari ini.

Beliau berkata, usaha mengesan pemandu lori berkenaan sedang giat dijalankan dan pihaknya meminta orang ramai yang melihat kejadian itu untuk tampil membantu siasatan dengan menghubungi pegawai penyiasat di talian 018-2881 424 atau ke mana-mana balai polis berhampiran.
Menurutnya, kes disiasat mengikut Seksyen 41(1) Akta Pengangkutan Jalan 1987.
Sementara itu, satu rakaman televisyen litar tertutup (CCTV) dipercayai dari sebuah stesen minyak berdekatan lokasi kejadian didapati merakamkan kejadian tersebut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita rugi RM 10,049 terperdaya tawaran kerja palsu
Oleh MOHD RIDZAUDDIN ROSLAN

2 Ogos 2021, 4:59 pm
SEREMBAN – Seorang wanita berputih mata apabila rugi sebanyak RM10,049 selepas terpedaya dengan tawaran kerja palsu di media sosial Facebook, semalam.
Ketua Jabatan Siasatan Jenayah Komersial (JSJK) Negeri Sembilan, Superintenden Aibee Ab. Ghani berkata, mangsa berusia 33 tahun itu telah melihat tawaran kerja berkenaan di page Jobs Hiring World dan Page Job Seek kira-kira pukul 12 tengah hari.
Aibee Ab. Ghani
Menurutnya, mangsa yang berminat dengan tawaran berkenaan telah menghantar pesanan secara whatsApp di nombor talefon 0107164780 dan 01124131813 memandangkan hanya perlu mempromosikan barang dari Shopee.
“Mangsa telah diminta mengisi maklumat peribadi termasuk akaun bank bagi pembayaran gaji atau komisyen. Setelah mengisi data peribadi berkenaan, penerangan dan link shopee diberikan.
“Kira-kira pukul 2.39 petang untuk jualan produk pertama, mangsa telah memindahkan wang ke dalam akaun Maybank2u sebanyak RM32 ke dalam akaun diberikan dan kurang 10 minit, mangsa telah menerima bayaran berserta komisyen dalam akaunnya sebanyak RM35.20,” katanya dalam satu kenyataan, di sini, hari ini.
Aibee berkata, pada pukul 2.54 petang, mangsa telah memindahkan wang sebanyak RM149 ke dalam akaun yang sama bagi transaksi kedua dan mendapat semula wang beserta komisyen sebanyak RM163.09.

Menurutnya, bagi transaksi berikutnya kira-kira pukul 3.16 petang, mangsa telah memindahkan wang sebanyak RM1,750 ke dalam akaun lain pula dan dimaklumkan perlu menambah jualan sebanyak dua produk lagi bagi mendapatkan pulangan wang.
“Mangsa menuruti arahan berkenaan dan melakukan dua lagi transaksi pembayaran dengan setiap satunya bernilai RM1,750. Selepas tiga transaksi berkenaan, mangsa diarahkan untuk membat pembayaran RM4,799 bagi menjual satu lagi produk baharu bagi mendapatkan pemulangan wang.
“Pada pukul 3.58 petang, mangsa telah membuat pemindahan wang dan dimaklumkan terdapat masalah pada sistem. Mangsa juga dimaklumkan jumlah wang yang dimasukkan adalah salah dan pulangan modal tidak dapat diberikan.
Menurutnya, mangsa yang sedar tertipu meminta pulangan wang berkenaan tanpa komisyen serta tidak mahu meneruskan kerja sambilan berkenaan lagi.
“Bagaimanapun, mangsa telah diminta untuk memindahkan wang sebanyak RM7,899 bagi mendapatkan kesemua wangnya kembali,” katanya.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nenek 64 tahun, cucu diberkas edar dadah
Oleh DIYANATUL ATIQAH ZAKARYA

2 Ogos 2021, 4:06 pm
ALOR GAJAH – Seorang nenek berusia 64 tahun dan cucu lelakinya antara tiga suspek yang diberkas selepas dipercayai terlibat dalam sindiket pengedaran dadah bernilai RM85,000, minggu lalu.
Warga emas itu dan cucunya berusia 21 tahun diberkas kira-kira pukul 6.45 pagi dalam tangkapan susulan oleh sepasukan pegawai dan anggota Jabatan Siasatan Jenayah Narkotik (JSJN) Melaka di sebuah rumah di Taman Seri Bayu, di sini, Khamis lalu.
Ketua JSJN Melaka, Superintendan Zulkiflee Rashid berkata, serbuan pertama telah dilakukan di kawasan perumahan sama pada pukul 6 pagi dan seorang lelaki berusia 31 tahun diberkas selepas polis menjumpai dadah bernilai RM86,000 di premis tersebut.
“Hasil pemeriksaan di lokasi polis menemui 18 peket plastik lutsinar disyaki syabu seberat 2.2 kilogram dan enam peket plastik lutsinar berisi bahan disyaki dadah heroin seberat 533 gram berjumlah keseluruhan RM86,000.
“Susulan tangkapan itu, kita memberkas dua lagi suspek dipercayai rakan sindiket yang merupakan seorang wanita warga emas dan cucu lelakinya di kawasan sama kira-kira 45 minit kemudian,” katanya ketika dihubungi di sini, hari ini.
Tambahnya, kesemua dadah yang dirampas adalah untuk diedarkan di kawasan tempatan dan boleh menampung kegunaan kira-kira 6,200 penagih.

Zulkiflee berkata, hasil saringan ujian air kencing dilakukan terhadap suspek pertama didapati positif dadah jenis methamphetamin, selain turut mempunyai dua rekod lampau berkait kes jenayah serta dadah.
“Suspek wanita yang mempunyai 12 orang anak dan keseluruhan 29 cucu itu juga mempunyai dua rekod berkaitan dadah, manakala cucu ditahan terlibat satu rekod jenayah dan satu dadah.
“Dalam serbuan itu, kita turut merampas barang kemas dan sebuah kereta serta motosikal berjumlah keseluruhan RM24,782.11 yang dipercayai digunakan bagi kegiatan pengedaran dadah ini,” katanya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dijel 14 hari tunjuk kemaluan, kejar wanita
Oleh NUZULSHAM SHAMSUDDIN

2 Ogos 2021, 4:00 pm
PETALING JAYA  – Gara-gara menunjukkan kemaluan pada seorang wanita dan mengejarnya, seorang pekerja besi buruk dihukum penjara 14 hari oleh Mahkamah Majistret di sini hari ini.
Majistret Muhammad Iskandar Zainol menjatuhkan hukuman itu terhadap R.Premkumar, 32, selepas lelaki itu mengaku bersalah atas pertuduhan yang disabitkan ke atasnya.
Mahkamah memerintahkan hukuman penjara itu bermula dari tarikh tertuduh ditangkap pada 27 Julai lalu.
Mengikut pertuduhan, tertuduh itu didapati mendatangkan kegusaran kepada seorang wanita berusia 30 tahun dengan membuka seluar, menunjukkan kemaluan dan mengejar wanita tersebut.
Kesalahan dilakukan di sebuah jalan di Pusat Bandar Puchong di sini pada pukul 1 tengahari pada 27 Julai lalu.
Berikutan itu pertuduhan dikemukakan kesalahan memgikut Seksyen 294 Kanun Keseksaan yang membawa hukuman penjara sehingga tiga bulan atau denda atau kedua-duanya.

Terdahulu ketika prosiding, tertuduh yang tidak diwakili peguam, merayu agar dikenakan hukuman ringan kerana tidak mampu membayar denda.
Bagaimanapun Timbalan Pendakwa Raya, Zamriah Zarifah Aris mencadangkan tertuduh dikenakan hukuman setimpal sebagai pengajaran.
Mengikut fakta kes, pada hari kejadian, ketika mangsa bersama seorang lagi individu sedang berniaga di tepi jalan, didatangi tertuduh dalam keadaan mabuk sambil meminta wang.
Selepas mendapati mangsa tidak mengendahkannya, tertuduh kemudian bertindak membuka seluar dan menunjukkan kemaluan kepada mangsa.
Mangsa yang takut telah melarikan diri namun dikejar tertuduh. Nasib mangsa baik apabila pada masa sama berjaya meminta bantuan daripada dua anggota polis yang ketika itu melakukan rondaan di kawasan tersebut. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


UMNO akan adakan mesyuarat tergempar esok
Oleh MOHD RASDAN AHMAD

2 Ogos 2021, 4:17 pm
PETALING JAYA – UMNO akan memanggil Mesyuarat Khas Majlis Kerja Tertinggi (MKT) pada petang esok secara atas talian.
Presidennya, Datuk Seri Ahmad Zahid Hamidi berkata, mesyuarat tersebut diadakan bagi memperhalusi pendirian dan tindakan parti untuk mendepani situasi politik semasa.
“Esok, 3 Ogos 2021 satu mesyuarat akan diadakan secara atas talian, UMNO amat prihatin dengan isu-isu semasa yang berlaku terutamanya menyentuh krisis hubungan antara Istana dan Kerajaan.
“Bukan itu sahaja ia juga termasuk pencabulan terhadap Kedaulatan Institusi Raja, Keluhuran Perlembagaan dan pemandulan terhadap amalan Demokrasi Berparlimen,” jelasnya melalui satu kenyataan sebentar tadi. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


15,764 kes baharu hari ini
Oleh SITI A'ISYAH SUKAIMI

2 Ogos 2021, 3:36 pm
PUTRAJAYA – Kes harian menurun kepada 15,764 kes hari ini menjadikan jumlah kes positif Covid-19 sebanyak 1,146,186 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 6,067 kes, diikuti oleh Kuala Lumpur (1,536 kes), Johor (1,222 kes), Sabah (1,166 kes) dan Kedah (1,108 kes).
“Negeri Sembilan (862 kes), Perak (748 kes), Pulau Pinang (667 kes), Kelantan (552 kes), Pahang (475 kes), Melaka (463 kes), Terengganu (425 kes) dan Sarawak (411 kes).
“Selebihnya, Putrajaya (46 kes), Perlis (sembilan kes) dan Labuan (tujuh kes),” katanya pada Facebook di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pemandu maut digilis lori balak sendiri
Oleh AIMUNI TUAN LAH

2 Ogos 2021, 3:22 pm
GUA MUSANG – Seorang lelaki maut digilis lori balak yang dipandunya sendiri ketika sedang menyelenggara brek kenderaan berat itu di Kilometer 63, Jalan Gua Musang-Kuala Krai, di sini tengah malam tadi.
Mangsa, Arifin Mohamad Noor, 54, dari Rancangan Kemajuan Tanah, Kesedar Lela Jasa dekat Kuala Krai meninggal dunia ketika menerima rawatan di Hospital Sultan Ismail Petra (HSIP), Kuala Krai selepas mengalami kecederaan parah pada bahagian pinggang pagi tadi.
Ketua Polis Daerah Gua Musang, Superintendan Sik Choon Foo berkata, dalam kejadian pada pukul 12.30 tengah malam itu, mangsa dipercayai sedang dalam perjalanan dengan memandu lori muatan kayu balak dari arah Kuala Krai menuju ke Gua Musang.
Katanya, apabila tiba di lokasi kejadian, mangsa telah berhenti di tepi jalan dan dipercayai cuba untuk menyelenggara bahagian brek lori balaknya.
“Mangsa tidak mematikan enjin lori sebelum turun untuk menyelenggara bahagian brek di bawah kenderaan berat itu.
“Bagaimanapun, lori itu secara tiba-tiba telah bergerak sendiri ke hadapan sebelum menggilis mangsa,” katanya dalam satu kenyataan hari ini.

Katanya, insiden itu menyebabkan mangsa mengalami cedera parah pada bahagian pinggang telah dihantar ke HSIP sebelum disahkan meninggal dunia pada pukul 5.26 pagi tadi.
Tambahnya, kes disiasat mengikut Seksyen 41 (1) Akta Pengangkutan Jalan 1987. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jangan gunakan Ivermectin seperti paracetamol
Oleh SAFINA RAMLI

2 Ogos 2021, 3:57 pm
GEORGE TOWN – Orang ramai dinasihatkan agar jangan membahayakan diri sendiri dengan menggunakan produk Ivermectin untuk tujuan rawatan dan pencegahan Covid-19 tanpa pengawasan daripada doktor.
Presiden Persatuan Pengamal Perubatan Swasta Pulau Pinang (PMPS), Dr. Pramjit Singh berkata, ini kerana pil Ivermectin bukan sejenis ubat yang boleh digunakan tanpa pengawasan pakar kesihatan seperti pil paracetamol yang banyak diambil oleh rakyat negara ini.
“Ada laporan yang menyatakan orang ramai menyalahgunakan Ivermectin dengan membeli dan mengambilnya sendiri tanpa pengawasan daripada doktor.
“Ubat ini merbahaya diambil jika tiada pengawasan, kita kena patuhi garis panduan yang disarankan oleh Kementerian Kesihatan (KKM) berhubung penggunaan Ivermectin ini,” katanya ketika dihubungi hari ini.
Sebelum ini, Perikatan Malaysia Untuk Kawalan Covid Berkesan (MAECC) menggesa kerajaan mempercepatkan kelulusan penggunaan Ivermectin selepas ubat itu tergolong dalam kategori ubat-ubat penting sebagai alternatif terbaru dalam mengekang wabak Covid-19.
Urusetia MAECC, Kapten Dr. Wong Ang Peng berkata, Pertubuhan Kesihatan Sedunia (WHO) telah lama memasukkan Ivermectin dalam senarai ubat-ubat penting bagi mengawal penularan wabak itu.

Menurut Pramjit, tiada data klinikal bagi membuktikan keberkesanan penggunaan Ivermectin dalam rawatan mahupun pencegahan wabak itu.
“Kita tidak boleh bahayakan diri sendiri dengan mengambil ubat yang masih belum ada data klinikal yang sahih.
“Hanya pakar perubatan bertauliah mempunyai protokol sama ada mahu menggunakan Ivermectin ke atas pesakit Covid-19 atau tidak,” katanya.
Tambahnya, penggunaan Ivermectin perlu dipantau oleh doktor sepanjang pengambilannya memandangkan produk ini mempunyai kesan sampingan jika diambil secara berterusan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki miliki 20 rekod jenayah lampau masih tidak serik
2 Ogos 2021, 4:25 pm
KUALA LUMPUR – Seorang lelaki yang memiliki 20 rekod jenayah lampau diberkas polis lagi selepas memecah masuk sebuah kedai serbaneka di kawasan Sri Petaling, dekat sini semalam.
Timbalan Ketua Polis Daerah Brickfields, Superintendan Basri Sagoni berkata, laporan kejadian telah dibuat seorang pekerja wanita berusia 29 tahun kira-kira pukul 1.55 petang pada hari yang sama.
“Pekerja itu menyedari kedai berkenaan dipecah masuk selepas mendapati pintu grill di bahagian belakang kedai telah dirosakkan dan barangan dalam kedai juga berselerak sebaik mahu membuka kedai tersebut sekitar pukul 8 pagi.
“Hasil analisa daripada rakaman televisyen litar tertutup (CCTV) di tempat kejadian, polis telah melakukan serbuan di sebuah bilik di Jalan Radin Anum 2, Sri Petaling dan berjaya memberkas lelaki tempatan berusia 38 tahun,” ujarnya dalam kenyataan hari ini.
Jelasnya, polis turut merampas pakaian dan peralatan yang digunakan suspek ketika memecah masuk kedai berkenaan.
“Hasil semakan rekod lampau mendapati suspek mempunyai 20 rekod kesalahan jenayah di bawah Kanun Keseksaan dan Akta Dadah Berbahaya (ADB) 1952, antaranya kes mencederakan manusia, pecah rumah, curi/ragut dan kes curi dalam bangunan.

“Suspek telah dibawa ke hadapan Majistret Kuala Lumpur untuk permohonan tahanan reman di
bawah Seksyen 117 Kanun Prosedur Jenayah dan dibenarkan reman selama tiga hari, bermula hari ini,” ujarnya. – K! ONLINE


96.7 peratus populasi dewasa di Lembah Klang terima dos pertama
Oleh MOHD. HUSNI MOHD. NOOR

2 Ogos 2021, 3:39 pm
PUTRAJAYA – Sebanyak 96.7 peratus golongan dewasa di Lembah Klang menerima sekurang-kurangnya satu dos suntikan vaksin sepanjang Operasi Lonjakan Kapasiti yang berakhir semalam.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, secara keseluruhan, sebanyak 37.5 peratus populasi dewasa di Lembah Klang lengkap menerima dua dos setakat semalam.
Beliau berkata, biarpun inisiatif itu tidak mencapai tahap 100 peratus seperti dikehendaki namun, ia akan cuba diselesaikan pada minggu ini.
“Saya difahamkan, baki tiga peratus golongan dewasa di Lembah Klang yang belum menerima vaksin adalah kerana ada dalam kalangan mereka membatalkan janji temu dan tidak hadir pada tarikh ditetapkan disebabkan pelbagai faktor.
“Mereka yang belum menerima vaksin boleh ‘walk-in’ di sembilan Pusat Pemberian Vaksin (PPV) yang disenaraikan bermula hari ini dengan mereka yang berumur 40 tahun ke atas dan golongan komorbiditi, manakala bagi berusia 18 tahun ke atas bermula 5 Ogos ini,” katanya pada sidang akhbar hari ini. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Keputusan pemberian ‘booster’ diputuskan Jumaat ini
Oleh MOHD. HUSNI MOHD. NOOR

2 Ogos 2021, 4:13 pm
PUTRAJAYA – Cadangan pelaksanaan pemberian dos penggalak vaksin atau booster akan dibentangkan kepada Jawatankuasa Khas Jaminan Akses Bekalan Vaksin Covid-19 (JKJAV) dalam mesyuarat Jumaat ini.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, setakat ini belum ada sebarang keputusan berhubung pelaksanaan dos penggalak atau dos ketiga bagi penerima vaksin Covid-19 di negara ini.
“Kumpulan kerja teknikal dijangka membentangkan pelaksanaan dos penggalak ini kepada JKJAV dalam mesyuarat Jumaat ini.
“Kita akan buat keputusan mengenainya selepas mesyuarat itu nanti,” katanya dalam sidang akhbar mingguan Pasukan Petugas Khas Imunisasi Covid-19 (CITF) di sini hari ini.
Dalam pada itu, Khairy berkata, pihaknya juga belum memutuskan apa-apa keputusan mengenai pelaksanaan kaedah ‘mix and match’ vaksin Covid-19 keluaran Pfizer-BioNTech dan AstraZeneca bagi melengkapkan dua dos pelalian.
“Perkara itu juga perlu dibentangkan untuk diputuskan pada mesyuarat JKJAV dan cadangan mengenainya juga akan dikemukakan oleh kumpulan kerja teknikal,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Meteor bercahaya hijau terhempas di Turki
Oleh KOSMO!

2 Ogos 2021, 3:25 pm
IZMIR, TURKI – Beberapa klip video memaparkan sebuah objek dipercayai meteor berwarna hijau jatuh di bandar Izmir, Turki tular di internet dan  mencetuskan spekulasi mengenai satelit terhempas atau objek terbang tidak dikenali (UFO), lapor akhbar The Sun hari ini.
Objek tersebut dilihat meluncur dengan laju di langit Izmir sebelum mengeluarkan kilauan cahaya hijau yang terang sebelum hilang di celah-celah bangunan.
Kejadian  sekitar pukul 2 pagi (waktu tempatan) itu dikongsi pengguna media sosial yang membawa kepada pelbagai spekulasi bahawa objek tersebut berkemungkinan adalah sampah angkasa lepas, serpihan satelit atau UFO.
Menurut saksi, kedengaran bunyi letupan kuat ketika objek tersebut terhempas ke Bumi yang berkemungkinan disebabkan rosak atau pelanggaran dengan atmosfera.
“UFO telah dilihat di langit. #PrayforTurkey,” tulis seorang netizen di sosial media.
Spekulasi itu bagaimanapun ditepis  seorang profesor astrofizik, Dr. Hasan Ali Dal, yang menjelaskan bahawa insiden tersebut dikenali sebagai ‘bebola api’ dan berlaku apabila meteor mula terbakar dalam udara.

“Kebiasaannya, ia terbakar di bahagian atas atmosfera.
“Ia boleh dianggap sebagai fenomena yang lebih dikenali ramai sebagai tahi bintang dan kebiasaannya berlaku ketika tempoh masa hujan meteorit,” jelasnya.
Ketika ini, Bumi sedang mengalami kejadian hujan meteor Perseid yang kebiasannya berlaku sepanjang bulan Julai dan Ogos setiap tahun. – AGENSI


Gergasi Merah mudah kutip tiga mata
Oleh MUHAMMAD ZUHAILY BADLISHAH

3 Ogos 2021, 11:06 pm
PETALING JAYA – Selangor FC meneruskan momentum terbaik mereka dengan kemenangan 2-0 ke atas UITM FC pada aksi Liga Super di Stadium Majlis Bandaraya Petaling Jaya (MBPJ) malam tadi.
Ia adalah kemenangan kedua berturut-turut skuad Gergasi Merah selepas terdahulu berpesta gol membelasah pasukan utara tanah air, Penang FC di Stadium Bandaraya, Pulau Pinang pada Sabtu lalu.
Dalam aksi malam tadi, Selangor yang menguasai sebahagian besar babak pertama tidak berdepan masalah untuk membuka tirai jaringan menerusi pemain pertahanan tengah, Sharul Nazeem Zulpakar pada minit ke-24.
Ia berpunca daripada kegagalan pemain-pemain UITM mengawal Sharul Nazeem yang mudah merembat masuk hantaran cantik daripada sepakan percuma Oliver Buff.
Skuad bimbingan Karsten Neitzel itu meraih gol kedua hasil gerakan serangan yang menarik menerusi hantaran pendek antara tiga hingga empat pemain sebelum ia disudahkan dengan baik oleh Ifedayo Olusegun.
Ifedayo tidak mensia-siakan hantaran daripada pemain import Myanmar, Hein Htet Aung pada minit ke-57 untuk meledak jaringan peribadi ke-17 musim ini.

UITM yang masih gagal merekodkan kemenangan daripada 16 aksi Liga Super setakat ini, harus menyalahkan diri sendiri kerana gagal menyudahkan setiap peluang dimiliki termasuk situasi satu lawan satu dengan penjaga gol Selangor.
Rentak kemenangan itu sememangnya diperlukan Selangor untuk kembali mengutip mata penuh dalam setiap perlawanan jika berhasrat mencabar kelompok tiga teratas Liga Super musim ini.
Ia bagi membolehkan Selangor terus menghidupkan peluang mereka dalam perebutan ke Piala AFC musim depan meskipun pasukan tempat ketiga, Kedah Darul Aman FC kekurangan empat perlawanan ketika ini. – K! ONLINE


Rumah PM ‘diserbu’ pemimpin parti
Oleh KOSMO!

3 Ogos 2021, 9:26 pm
PETALING JAYA- Kediaman rasmi Perdana Menteri, Tan Sri Muhyiddin Yassin ‘diserbu’ beberapa pemimpin parti politik malam ini susulan pengumuman penarikan sokongan dibuat UMNO terhadap Perikatan Nasional (PN).
Selain beberapa pemimpin parti politik, kediaman Perdana Menteri turut dikunjungi Peguam Negara, Tan Sri Idris Harun.
Difahamkan, ketibaan Idris Harun ke kediaman itu tepat pukul 8.20 malam tadi.
Selain itu, Timbalan Presiden Bersatu, Datuk Seri Faizal Azumu dan Naib Presiden Bersatu, Datuk Seri Ronald Kiandee juga antara pemimpin dilihat ‘menyerbu’ kediaman Perdana Menteri.
Selain itu, beberapa wakil media turut dilihat berada di perkarangan kawasan kediaman Perdana Menteri sejak pukul 7.30 malam tadi bagi melakukan tinjauan sekiranya terdapat lebih ramai pemimpin yang hadir malam ini. -K! ONLINE


Kepulangan disambut sebagai juara di hati rakyat
3 Ogos 2021, 9:25 pm
PETALING JAYA – Empat atlet negara menerima sambutan kepulangan ke tanah air sebagai juara di hati rakyat Malaysia di Lapangan Terbang Antarabangsa Kuala Lumpur (KLIA) hari ini.
Antara atlet yang tiba di KLIA ialah penerjun wanita negara, Nur Dhabitah Sabri dan Wendy Ng Yan Yee, skuad pelayaran, Khairulnizam Mohd. Afendy dan Nur Shazrin Mohd. Latif sambil diiringi dua jurulatih.
Ketibaan sebahagian kontinjen Malaysia di KLIA itu disambut oleh Timbalan Menteri Belia dan Sukan Wan Ahmad Fayhsal Wan Ahmad Kamal; Naib Presiden Majlis Olimpik Malaysia (MOM), Tan Sri Mohamad Noor Abdul Rahim dan Timbalan Ketua Pengarah Majlis Sukan Negara, Suhardi Alias.
Wan Ahmad Fayhsal memberitahu, beliau amat berpuas hati dengan pencapaian yang ditunjukkan oleh atlet negara dan beliau amat yakin kejayaan akan dapat dicapai pada kejohanan pada masa akan datang iaitu pada Olimpik Paris 2024.
Beliau turut optimis atlet negara seperti Dhabitah masih mempunyai ruang yang luas dalam mencapai kejayaan pada kejohanan peringkat antarabangsa khususnya temasya SukanOlimpik Paris 2024.
Terdahulu, kumpulan atlet dan jurulatih Malaysia itu menyertai Sukan Olimpik Tokyo 2020 sejak 23 Julai lalu dan tiba dengan penerbangan MH9118 pada pukul 5.45 petang dari Lapangan Terbang Antarabangsa Narita, Jepun. – K! ONLINE


Thompson kuasai acara 200m
Oleh KOSMO!

3 Ogos 2021, 9:13 pm
ELAINE Thompson membuktikan statusnya sebagai ratu pecut Sukan Olimpik Tokyo 2020 apabila memenangi pingat emas kedua peribadinya di Stadium Olimpik sebentar tadi.
Thompson tidak berdepan masalah untuk mengungguli aksi final 200 meter (m) wanita dengan catatan 21.53 saat (s) menewaskan rakan senegaranya, Shelly Ann Fraser-Pryce yang terpaksa akur di tempat keempat.
Fraser-Pryce dipintas pada saat akhir oleh dua pelari iaitu Christine Mboma dari Namibia untuk memenangi pingat perak dengan masa 21.81s serta pelari Amerika Syarikat, Gabrielle Thomas yang meraih tempat ketiga (21.87s).
Ia adalah kejuaraan berganda buat Thompson-Herah selepas menjuarai final 100m wanita dengan rekod baharu Olimpik, 10.61s pada 30 Julai lalu. – K! ONLINE